text:
KOPANYO YA METŠHELO YA GAGO KA MOKA KA FASE GA PROFAELE E TEE
Ke eng se se mpsha?
12 Oktoboro 2015
–Go tloga ka 12 Oktoboro 2015 SARS e thomile diphetogo tša mokgwatšhomo woo ga bjale o šomago ga botse go tšweletša boingwadišo bja Setlamo sa Kgoboketšo ya Dipeeletšo (CIS) le dingwadišo tša Boithaopo bja Motšhelo wa Boleng bja go Oketšwa (VAT) bjo bo dirilego sebaka sa ngwadišo ya barekiši bao ba sa kago ba dira poelo ya go feta R50 000 ka ngwaga yeo e sa lefelelwego motšhelo. Ge eba o rata go kopanya direkhoto tša gago go profaele e tee go Mohuta wa Ditheo tša gago, ka kgopelo lebelela Tlhahli ya dikgato tša tšhomišo ya go kopanya ditheo go eFiling (Step by step guide on entity merge function on eFiling)
.
Na ke eng?
Go tloga ka 1 Nofemere 2014, tšhomišo e mpsha ya kopanyo e hwetšagala go eFiling. Tšhomišo ye e tla thuša balefela motšhelo ka noši, Baemedi bao ba Ngwadišitšwego ba ditheo le Bašoma ka Motšhelo go kopanya mehuta ka moka ya metšhelo ga bonolo mohlala, Motšhelo wa Letseno le Motšhelo wa Bašomi gape le Motšhelo wa Ditšwantle le Motšhelo wa dithoto go profaele e tee go moreki o tee/setheo.
Maele a Bohlokwa kudu: Moemedi a ka šoma legatong la molefela motšhelo mabakeng ao a kgethegilego, mohlala, motswadi legatong la ngwana o mo nnyane goba moabalefa legatong la bohwa.
Kopanyo ya motšhelo ka fase ga profaele e tee e swanetše go dirwa ga tee. Dingwadišo tše mpsha di tla nyalantšhwa le profaele e tee ya moreki/setheo.
Na kopanyo e diragatšwa bjang?
Maele a bohlokwa kudu: Kopanyo e ka se direge go @syFile™.
O swanetše go kgonthišiša gore kopanyo e diragatšwa pele, pele ka thoma go diriša kopanyo ya maleba.
Baemedi bao ba Ngwadišitšwego le Bašoma ka Motšhelo ba swanetše go diragatša tšhomišo ya go kopanya ya eFiling bakeng sa profaele ya moreki/setheo se sengwe le se sengwe. Tiragatšo ya balefela motšhelo ka noši ba e tla diragatšwa ka go itiriša.
Tiragatšo e swanetše go dirwa:
- le ge eba o diragaditšwe go eFiling peleng.
- šoma ka moreki o tee ka o tee, gomme se se tla go dumelela go kopanya mehuta ka moka ya metšhelo le go kaonafatša tshedimošo yeo e ngwadišitšwego.
Tiragatšo ya Baemedi ba Ngwadišitšwego
Kgato ya 1: Diragatša kopanyo go eFiling
Leba profaeleng ya Mokgatlo gomme o kgotle ‘Activate Registered Representative’ ka fase ga ‘SARS Registered Details’:
Taodišo ya Boemedi e tla bonagala. Bala se ka šedi.
Kgato ya 2: Kgetha 'I agree' gomme o kgotle 'Continue'
Kgato ya 3: Tlatša nomoro ya gago ya tšhupetšo ya motšhelo ka fase ga eFiling 'User Details' gomme o kgotle 'Activate Registered Representative'.
Maele a Bohlokwa kudu: Morago ga ge tiragatšo e dumeletšwe, ditokelo di ka fiwa go badiriši ba bangwe go romela dingwadišo tše dingwe, eupša ke fela Baemedi bao ba Ngwdišitšwego ba ka kgonago go kopanya tirišo.
Tiragatšo ya Balefela Motšhelo
O tla fiwa tumelelo ya tirišo ya go kopanya ka go itiriša, ge eba o kile wa diragatša ka bowena peleng bjalo ka Mošoma ka Motšhelo yo a Ngwadišitšwego profaeleng ya moreki/setheo.
Kgato ya 1: Leba go 'Services', kgotla go 'My TP Configuration' gape go 'Practitioner Activation'
'Tax Practitioner Declaration' e tla bontšhwa. Bala se ka šedi.
Kgato ya 2: Kgetha ‘I agree’ gomme o kgotle ‘Continue’
Maele a bohlokwa kudu: Ge tiragatšo e dumeletšwe, ditokelo di ka neelwa go badiriši ba bangwe go diriša tšhomišo ya kopanyo.
Go feleletša tshepetšo ya tiragatšo
Gore Baemedi bao ba Ngwadišitšwego ba tlatše tiragatšo, o swanetše go romela ditokumente tše di latelago tša thekgo (ditlabelo tša maleba) go ya ka mohuta wa setheo.
Maele a bohlokwa kudu: Go ka tšea matšatši a 21 a kgwebo gore ditokumente di ka tiišetšwa le go lekolwa gabotse.
Tiragatšo eka dumelelwa goba ya ganetšwa.
Maele a mangwe a bohlokwa kudu:
Moo kgopelo ya go diragatša e ganeditšwego, o tla swanela ke go etela lekala la SARS go tiišetšwa bjalo ka Moemedi yo a Ngwadišitšwego
.
Ge tiragatšo e šetše e dumeletšwe:
- O tla rekhotiwa ka go itiriša bjalo ka Moemedi yo a Ngwadišitšwego go mokgwatšhomo wa SARS bakeng sa moreki/setheo.
- Phihlelelo ya pejana yeo e bego e diragaditšwe ya Ngwadišo ya Moemedi e tla fedišwa. Tsebišo e tla romelwa profaeleng ya bona ya eFiling goba ya romelwa ka emeile.
Na kopanyo ya metšhelo e dirwa bjang?
Ge kopanyo e diragaditšwe, kgetha ‘Merge Entities’ ka fase ga SARS Registered Details:
O tla laetšwa ka dikgato tše tharo go kgonthišiša gore mehuta ka moka ya metšhelo e kgokantšwe le moreki/setheo sa maleba:
Kgato ya 1 – Kgetha Moemedi yo a Ngwadišitšwego wa moreki/setheo
Se se tla ama fela Bašoma ka Metšhelo.
Maele a bohlokwa kudu: Go balefela motšhelo ka noši, Dikhamphani le Ditherasete go tla ba le boikgethelo bjo bo tee fela bakeng sa kgetho.
Moemedi yo a Ngwadišitšwego ke motho wa go kgethwa a na le ditokelo ka botlalo tša go šoma legatong la setheo sa molao gantši ga se Mošoma ka Motšhelo.
Maele a Bohlokwa kudu: Go ka dirwa ka go fapana, mohlala, moo Mošoma ka Motšhelo a kgethilwego bjalo ka Mohlankedi wa Setšhaba bjalo le bjalo wa khamphane gomme gape o šoma bjalo ka Mošoma ka Motšhelo go bareki ba bangwe.
Mošoma ka Motšhelo o swanetše go kgonthišiša le moreki mabapi le gore ke mang yo a tlo bago Moemedi yo a Ngwadišitšwego, pele a dira kgetho go eFiling.
Ditokumente tša thekgo (ditlabelo tša maleba) tša Moemedi yo a Ngwadišitšwego di swanetše go romelwa go SARS.
Ge tiragatšo e šetše e dumeletšwe:
- Moemedi yo a Ngwadišitšwego o tla rekhotiwa ka go itiriša bjalo ka yena fela e lego Moemedi yo a Ngwadišitšwego go mokgwatšhomo wa SARS bakeng sa moreki/setheo.
- Phihlelelo enngwe le enngwe yeo e diragaditšwego pejana ya Moemedi yo a Ngwadišitšwego e tlo fedišwa. Tsebišo e tla romelwa profaeleng ya bona ya eFiling goba ya romelwa ka emeile.
Kgato ya 2 – Direkhoto tše dikgolo
Kgetha ngwadišo ya setheo se se golo seo e lego gore dingwadišo ka moka di tla kgokaganywa mohlala, Motšhelo wa Letseno moo Motšhelo wa Boleng bja go Oketšwa (VAT) e tla kgokaganywago.
Maele a Bohlokwa kudu: Go tla dirišwa rekhoto ya go kaonafatšwa ga bjale.
Kgato ya 3 – Direkhoto tša tlaleletšo
Oketša mehuta ka moka ya metšhelo yeo e swanetšego go kgogaganywa le moreki/setheo.
Maele a Bohlokwa kudu: Tlatša dikgoba ka moka tše di swanetšego go tlatšwa, di tla laetša ka bokhubedu.
Kgato ya 4 – Tekolo
Lekola ge eba tshedimošo ka moka e nepagetše, pele o romela kgopelo go SARS. Kgonthišiša gore tshedimošo ka moka ya moreki, dinomoro tša tšhupetšo ya motšhelo bjalo le bjalo di tladitšwe.
Kgato ya 5 – Romela
Tlatša taodišo gomme o romele kgopelo go SARS.
Maele a Bohlokwa kudu:
O tla tlamega go etela lekala la SARS
ge eba nomoro ya tšhupetšo ya motšhelo ga se e kgokaganywe ga botse profaeleng ya moreki/setheo. Se se ka se tlošwe go eFiling.
Na o nyaka thušo?
- Etela lekala la SARS la kgauswi le wena
- Setšetša SARS Contact Centre go 0800 00 SARS (7277).


c: text/html

text:
KGAOLO 19
O Ruta Mosadi wa Mosamaria
JESU O RUTA MOSADI WA MOSAMARIA LE BA BANGWE
BORAPEDI BJO MODIMO A BO AMOGELAGO
Ge ba le tseleng ba etšwa Judea ba eya Galilea, Jesu le barutiwa ba gagwe ba ya ka leboa ba phatša seleteng sa Samaria. Ba lapišitšwe ke leeto. Mo e ka bago mosegare wa sekgalela, ba ema kgauswi le motse wa Sikara gore ba khutše sedibeng seo se ka bago se epilwe ke Jakobo goba a lefile batho gore ba se epe nywageng e makgolo e fetilego. Go fihla le mehleng ya rena, sediba seo se ka hwetšwa kgauswi le motse wa mehleng yeno wa Nablus.
Ge Jesu a sa khuditše kgauswi le sediba, barutiwa ba gagwe ba ya motseng wa kgauswi go yo reka dijo. Mosadi wa Mosamaria o tla go ga meetse ge ba sa ile. Jesu o re go yena: “Mphe meetse ke nwe.”—Johane 4:7.
Bajuda le Basamaria ka kakaretšo ga ba nwešane meetse ka baka la kgethollo e tsemilego medu. Ka gona, mosadi yo o maketše gomme o a botšiša o re: “Go tla bjang gore wena, o re o le Mojuda o nkgopele meetse mola ke le mosadi wa Mosamaria?” Jesu o a araba o re: “Ge nkabe o tsebile gore mpho e sa lefelelwego ya Modimo ke eng le gore ke mang yo a rego go wena: ‘Mphe meetse ke nwe,’ o ka be o kgopetše yena gomme a ka be a go neile meetse a phelago.” Mosadi o araba ka gore: “Mohlomphegi, ga o na le kgamelo ya go ga meetse, le gona sediba se a iša. Ka gona meetse a gago a phelago a tšwa mothopong ofe? Na o feta rakgolokhukhu wa rena Jakobo yo a re neilego sediba se, le yo yena ka noši gotee le barwa ba gagwe le diruiwa tša gagwe ba nwelego meetse a sona?”—Johane 4:9-12.
Jesu o re: “Yo mongwe le yo mongwe yo a nwago meetse a o tla buša a nyorwa. Mang le mang yo a nwago meetse ao ke tlago go mo nea ona a ka se ke a nyorwa le ka mohla, eupša meetse ao ke tlago go mo nea ona, go yena e tla ba sediba sa meetse seo se runyago bakeng sa go nea bophelo bjo bo sa felego.” (Johane 4:13, 14) Ee, le ge Jesu a lapile, o ikemišeditše go abelana le mosadi wa Mosamaria mantšu ao a neago bophelo a therešo.
Ke moka mosadi o re: “Morena, mphe meetse ao, e le gore ke se hlwe ke nyorwa goba ke dula ke etla lefelong le go tlo ga meetse.” Bjale go bonala Jesu a fetoša seo ba bolelago ka sona gomme o re go yena: “Sepela o yo bitša monna wa gago le tle mo.” O araba ka gore: “Ga ke na monna.” Eupša o tlabja ke seo Jesu a se tsebago ge a mmotša a re: “O a rereša ge o re: ‘Ga ke na monna.’ Gobane o bile le banna ba bahlano gomme monna yo o nago le yena gona bjale ga se monna wa gago.”—Johane 4:15-18.
O kwa gabotse seo Jesu a mmotšago sona, ka gona o bolela a maketše o re: “Mohlomphegi, ke lemoga gore o moporofeta.” Ke moka o bontšha gore o kgahlegela dilo tša moya. Bjang? O tšwela pele o re: “Borakgolokhukhu ba rena [Basamaria] ba be ba rapela thabeng ye [Thaba ya Geritsima, yeo e lego kgauswi]; eupša lena [Bajuda] le re Jerusalema ke lefelo leo batho ba swanetšego go rapela go lona.”—Johane 4:19, 20.
Lega go le bjalo, Jesu o hlalosa gore lefelo la borapedi ga le bohlokwa. O re: “Go tla nako yeo ka yona le ka se kego la rapela Tate thabeng ye goba Jerusalema.” Ke moka a mmotša a re: “Nako e a tla le bjale ke yona, yeo ka yona barapedi ba kgonthe ba tlago go rapela Tate ka moya le ka therešo, gobane ruri Tate o nyaka ba bjalo gore ba mo rapele.”—Johane 4:21, 23, 24.
Seo Tate a se nyakago go barapedi ba therešo ga se moo ba rapelago gona eupša ke tsela yeo ba rapelago ka yona. Mosadi yo o kgahlegile. O re: “Ke tseba gore Mesia o etla, e lego yo a bitšwago Kriste. Ge yoo a fihla, o tla re tsebiša dilo ka moka phatlalatša.”—Johane 4:25.
Ke moka Jesu o utolla therešo e bohlokwa o re: “Nna yo ke bolelago le wena, ke yena yoo.” (Johane 4:26) Nagana ka seo! Mosadi o tla go ga meetse mosegare wa sekgalela. Lega go le bjalo, Jesu o mmontšha botho ka tsela e kgahlišago. O mmotša ka go lebanya seo go bonagalago a se a tšwa a se bolela phatlalatša go ba bangwe—gore ke yena Mesia.
BASAMARIA BA BANTŠI BA A DUMELA
Barutiwa ba Jesu ba boa Sikara ba swere dijo. Ba mo hwetša a le sedibeng sa Jakobo moo ba mo tlogetšego gona, eupša bjale o bolela le mosadi wa Mosamaria. Ge barutiwa ba fihla, o tlogela moeta wa gagwe ke moka a ya motseng.
Ge a fihla Sikara, mosadi yoo o anegela batho dilo tšeo Jesu a mmoditšego tšona. O ba botša a kgodišegile o re: “Etlang mo le bone motho yo a mpoditšego dilo ka moka tše ke di dirilego.” Ke moka, mohlomongwe e le go tsoša kgahlego, o a botšiša o re: “Na mohlomongwe yena yoo ga se yena Kriste?” (Johane 4:29) Yeo ke potšišo ya mabapi le taba e bohlokwa—yeo e bego e dutše e ratwa go tloga mehleng ya Moshe. (Doiteronomio 18:18) Seo se dira gore batho ba motseng ba tle ba tlo iponela Jesu.
Ka nako yeo, barutiwa ba kgopela Jesu gore a je dijo tšeo ba tlilego le tšona. Eupša o araba ka gore: “Ke na le dijo tšeo ke di jago tšeo lena le sa tsebego ka tšona.” Barutiwa ba makatšwa ke seo, ba boledišana seng sa bona, ba re: “Na go na le motho yo a mo tlišeditšego sa go ja?” Jesu ka botho o ba hlalosetša ka mantšu ao a bolelago se sengwe go balatedi ba gagwe ka moka, a re: “Dijo tša ka ke gore ke dire thato ya yo a nthomilego le go phetha modiro wa gagwe.”—Johane 4:32-34.
Modiro wo Jesu a bolelago ka wona ga se wa puno ya mabele, wo o tla tlago ka morago ga dikgwedi tše nne. Go e na le moo, Jesu o bolela ka puno ya moya, ka ge a tšwela pele a bontšha ka gore: “Emišang mahlo le bone mašemo gore a šweufaletše go bunwa. Ga bjale mmuni o hwetša moputso e bile o kgoboketša dienywa bakeng sa bophelo bjo bo sa felego, e le gore mobjadi le mmuni ba thabe gotee.”—Johane 4:35, 36.
Jesu a ka ba a be a šetše a lemogile mafelelo a go gahlana ga gagwe le mosadi wa Mosamaria. Ba bantši ba ba tšwago Sikara ba dumela go yena ka baka la bohlatse bjo mosadi yo a ba neago bjona, gobane o botša batho o re: “O mpoditše dilo ka moka tše ke di dirilego.” (Johane 4:39) Ka baka leo, ge ba etla sedibeng ba etšwa Sikara, ba kgopela Jesu gore a dule gomme a tšwele pele a bolela le bona. Jesu o amogela taletšo ya bona gomme o dula Samaria matšatši a mabedi.
Ge Basamaria ba theetša Jesu, ba bantši ba dumela go yena. Ba botša mosadi yoo ba re: “Ga re sa dumela ka baka la polelo ya gago; gobane re ikwetše ka noši gomme re tseba gore motho yo ka kgonthe ke mophološi wa lefase.” (Johane 4:42) Ga go pelaelo gore mosadi wa Mosamaria o bea mohlala o mobotse wa kamoo re ka neago bohlatse ka Kriste, ka go tsoša kgahlego e le gore bao ba re theetšago ba nyake go kwa tsebišo e oketšegilego.
Gopola gore ke dikgwedi tše nne pele ga puno—go bonagala e le puno ya garase, yeo moo tikologong ye e bago ka seruthwane. Ka gona, mohlomongwe mo nakong ye ke November goba December. Se se bolela gore ka morago ga Paseka ya 30 C.E., Jesu le barutiwa ba gagwe ba feditše mo e ka bago dikgwedi tše seswai ba le Judea ba ruta le go kolobetša. Bjale ba leba ka leboa tikologong ya gabo bona ya Galilea. Ba letetšwe ke’ng moo?

robotstxt: allowed

filter: keep


text:
Na o Gatela Pele le Mokgatlo wa Jehofa?
“Mahlo a Jehofa a lebeletše baloki.”
1. Ke mokgatlo ofe wo o ilego wa tšeela legato setšhaba sa bahlanogi sa Isiraele e le batho bao ba bitšwago ka leina la Jehofa? (Bona seswantšho se se lego ka mo godimo.)
JEHOFA ke yena a hlomilego phuthego ya Bokriste ya lekgolong la pele la nywaga le go tsošološa borapedi bja therešo mehleng yeno. Go etša ge go boletšwe sehlogong se se fetilego, mokgatlo wo o bopšago ke balatedi ba Kriste ba lekgolong la pele o ile wa tšeela legato setšhaba sa bahlanogi sa Isiraele e le batho bao ba bitšwago ka leina la Jehofa. Mokgatlo wo o mofsa, woo Jehofa a o ratago kudu, o phologile phedišo ya Jerusalema ka 70 C.E. (Luka 21:20, 21) Ditiragalo tšeo tša lekgolong la pele la nywaga e be e le meriti ya ditiragalo tšeo di akaretšago bahlanka ba Jehofa ba mehleng yeno. Kgauswinyane tshepedišo ye ya dilo ya Sathane e tlo fela, eupša mokgatlo wa Modimo o tla phologa mehla ye ya bofelo. (2 Tim. 3:1) Re ka kgodišega bjang ka seo?
2. Jesu o boletše’ng ka “masetlapelo a magolo,” gona a tla thoma bjang?
2 Ge Jesu a be a bolela ka go ba gona ga gagwe mo go sa bonagalego le bofelo bja tshepedišo ye ya dilo, o itše: “Go tla ba le masetlapelo a magolo a sa kago a ba gona ga e sa le go tloga mathomong a lefase go ba go fihla gona bjale, aowa, le go ba gona a ka se sa ba gona gape.” (Mat. 24:3, 21) Masetlapelo a ao go ka se tsogego go bile le a go swana le ona, a tla thoma ge Jehofa a fediša “Babilona o Mogolo,” e lego mmušo wa lefase wa bodumedi bja maaka, a diriša mebušo ya dipolotiki. (Kut. 17:3-5, 16) Go tla direga’ng ka morago ga moo?
TLHASELO YA SATHANE E TLA THOMA HARAMAGEDONE
3. Ka morago ga ge bodumedi bja maaka bo fedišitšwe, ke’ng seo se tlago go diragalela batho ba Jehofa?
3 Ka morago ga ge bodumedi bja maaka bo fedišitšwe, Sathane le lefase la gagwe ba tla hlasela bahlanka ba Jehofa. Ka mohlala, Mangwalo a boletše e sa le pele ka “Gogo wa naga ya Magogo” gore: “O tla rotoga. Wa tsena bjalo ka ledimo. Wa ba bjalo ka maru a khupetšago naga, wena le mephato ya gago ka moka ya madira le meraforafo yeo e nago le wena.” Ka ge Dihlatse tša Jehofa di se na mašole e bile e le batho ba nago le khutšo mo lefaseng, di tla bonagala di sa šireletšega. Eupša yo a tlago go leka go di hlasela o tla be a ipaketše mathata a magolo!
4, 5. Jehofa o tla arabela bjang ge Sathane a leka go fediša bahlanka ba gagwe?
4 Modimo o tla arabela bjang ge Sathane a leka go fediša batho ba gagwe? Jehofa o tla ba lwela a diriša matla a gagwe e le Mmuši wa Legohle. Jehofa o lebelela go hlaselwa ga batho ba gagwe go swana le gore go hlaselwa yena. (Bala Sakaria 2:8.) Ka gona, Tatago rena wa legodimong o tla tšea kgato gateetee gore a re phološe. Phološo yeo e tla fihla seremong sa yona ge go fedišwa lefase la Sathane ka Haramagedone, e lego “[ntwa] ya letšatši le legolo la Modimo Ramatlaohle.”
5 Ge boporofeta bja Beibele bo bolela ka Haramagedone bo re: “‘Jehofa o phegišana le ditšhaba. O tla ahlola batho ka moka ka boyena. Ge e le ba kgopo, o tla ba gafela tšhošeng,’ o re’alo Jehofa. ‘Se ke seo Jehofa wa madira a se boletšego a re: “Tsebang! Bošula bo tlela ditšhaba ka go latelelana ga tšona gomme ledimo le legolo le tla tšutla dikarolong tša kgole tša lefase. Mohlang woo bao ba bolailwego ke Jehofa ba tla tlala go tloga pheletšong e nngwe ya lefase go ya go e nngwe. Ba ka se llelwe le ge e le go phuthwa goba go bolokwa. Ba tla etša morole lefaseng.”’” (Jer. 25:31-33) Haramagedone e tla fediša tshepedišo ye e kgopo ya dilo. Lefase la Sathane le ka se sa ba gona, eupša karolo ya lefaseng ya mokgatlo wa Jehofa e tla phologa.
LEBAKA LEO MOKGATLO WA JEHOFA LEHONO O ATLEGAGO
6, 7. (a) Batho bao ba bopago “lešaba le legolo” ba tšwa kae? (b) Go bile le koketšego efe nywageng ya morago bjale?
6 Mokgatlo wa Modimo mo lefaseng o a gola le go atlega ka gobane o bopša ke batho bao a ba amogelago. Beibele e re kgonthišetša gore: “Mahlo a Jehofa a lebeletše baloki gomme ditsebe tša gagwe di kwa ditopo tša bona.” (1 Pet. 3:12) Baloki bao ba akaretša “lešaba le legolo” leo le “tšwago masetlapelong a magolo.” (Kut. 7:9, 14) Baphologi ba ga e fo ba “lešaba.” Ke “lešaba le legolo”
7 Batho ba bao ba bopago lešaba le legolo ba tšwa kae? Ba kgobokeditšwe gotee ka modiro woo Jesu a boletšego ka wona e sa le pele e le karolo ya pontšho ya go ba gona ga gagwe. O itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mat. 24:14) Mehleng ye ya bofelo, wo ke modiro o mogologolo ka mokgatlong wa Modimo. Ka baka la modiro wo wa go ruta wa lefaseng ka bophara wa Dihlatse tša Jehofa, batho ba dimilione ba ithutile go rapela Modimo “ka moya le ka therešo.” (Joh. 4:23, 24) Ka mohlala, nywageng e lesome ya morago bjale, e lego go tloga ngwageng wa tirelo wa 2003 go fihla ka 2012, batho ba fetago 2 707 000 ba ile ba kolobetšwa go bontšha gore ba ineetše go Modimo. Gona bjale lefaseng ka moka go na le Dihlatse tša ka godimo ga tše 7 900 000, le batho ba bangwe ba dimilione bao ba kopanelago le tšona, kudukudu nakong ya Segopotšo sa ngwaga le ngwaga. Ga re ipethe dihuba ka dipalopalo tše, ka gobane ke ‘Modimo a tšwelago pele a godiša.’ (1 Bakor. 3:5-7) Lega go le bjalo, go molaleng gore lešaba le legolo le tšwela pele le oketšega ngwaga le ngwaga.
8. Ke’ng seo se dirago gore go be le koketšego ka mokgatlong wa Jehofa wa mehleng yeno?
8 Palo ya bahlanka ba Modimo e oketšegile ka tsela e makatšago ka gobane Jehofa o thekga Dihlatse tša gagwe ka boyena. (Bala Jesaya 43:10-12.) Koketšego ye e boletšwe e sa le pele ka mantšu a a boporofeta: “Yo monyenyane e tla ba ba sekete (1 000) gomme mmotlana a ba setšhaba se matla. Nna Jehofa, ke tla akgofiša se ka nako ya gona.” (Jes. 60:22) Nakong e nngwe, mašaledi a batlotšwa a kile a etša “yo monyenyane,” eupša a oketšega ge Baisiraele ba bangwe ba moya ba be ba tlišwa ka mokgatlong wa Modimo. (Bagal. 6:16) Ka baka la tšhegofatšo ya Jehofa go theoša le nywaga, go tšwela pele go eba le koketšego ge go kgoboketšwa lešaba le legolo.
SEO JEHOFA A SE NYAKAGO GO RENA
9. Re swanetše go dira’ng ge e ba re nyaka go tlo thabela bokamoso bjo bo kgahlišago bjo re bo holofeditšwego ka Lentšung la Modimo?
9 Go sa šetšwe gore re Bakriste ba tloditšwego goba re ditho tša lešaba le legolo, re ka tla ra thabela bokamoso bjo bo kgahlišago bjo re bo holofeditšwego ka Lentšung la Modimo. Lega go le bjalo, gore go tle go be bjalo, re swanetše go dira seo Jehofa a se nyakago go rena. (Jes. 48:17, 18) Nagana ka Baisiraele ka tlase ga Molao wa Moshe. Morero o mongwe wa Molao woo e be e le go šireletša Baisiraele ka go ba nea ditaelo tše dibotse tša mabapi le dikopano tša botona le botshadi, ditirišano tša kgwebo, go hlokomela bana, go swara baagišani gabotse le tše dingwe. (Ek. 20:14; Lef. 19:18, 35-37; Doit. 6:6-9) Go latela ditaelo tša Modimo go re hola ka tsela e swanago
10. Ke ka baka la’ng re swanetše go beela ka thoko nako ya go ithuta Beibele le go swara Borapedi bja Lapa beke le beke?
10 Karolo ya lefaseng ya mokgatlo wa Jehofa e gatela pele ka ditsela tše di fapafapanego. Ka mohlala, kwešišo ya rena ka therešo ya Beibele e tšwela pele go kwagala. Seo ga se sa swanela go re makatša ka gobane “tsela ya baloki e bjalo ka seetša se se phadimago ganyenyane-ganyenyane go fihlela e eba mosegare o mogolo.” (Die. 4:18) Eupša re swanetše go ipotšiša gore: ‘Na ke sepedišana le diphetogo tšeo di dirwago kwešišong ya rena ya Mangwalo? Na go bala Beibele letšatši le letšatši ke mokgwa wa ka? Na ke sebadi sa dikgatišo tša rena? Na nna le lapa la ka re swara Borapedi bja Lapa beke le beke?’ Ba bantši ba rena re a dumela gore ga go thata go dira dilo tše. Go nyakega feela gore re beele ka thoko nako ya go di dira. E bile go bohlokwa kudu gore re iphepe ka tsebo e nepagetšego ya Mangwalo, re e diriše gomme re gole moyeng
11. Menyanya ya bogologolo e ile ya hola Baisiraele ka ditsela dife, gona lehono re holwa bjang ke diboka le dikopano tše dikgolo le tše dinyenyane?
11 Mokgatlo wa Jehofa o a re thuša ge o re kgothaletša go kwa keletšo ya moapostola Paulo yeo e rego: “A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudukudu ka ge le bona letšatši le batamela.” (Baheb. 10:24, 25) Menyanya ya ngwaga le ngwaga le diboka tše dingwe tša borapedi di ile tša aga Baisiraele moyeng. Go feta moo, ditiragalo tša go swana le Monyanya wa Mešaša mehleng ya Nehemia e be e le dinako tše di thabišago kudu. (Ek. 23:15, 16; Neh. 8:9-18) Re holega ka tsela e swanago dibokeng tša rena le dikopanong tše dikgolo le tše dinyenyane. Anke re ikholeng ka botlalo ka ditokišetšo tše gore re dule re phetše gabotse moyeng le go thaba.
12. Re swanetše go ikwa bjang ka modiro wa go bolela ka Mmušo?
12 Ka ge re le karolo ya mokgatlo wa Modimo, re na le tokelo ya go tšea karolo “[modirong] o mokgethwa wa ditaba tše dibotse tša Modimo.” (Baroma 15:16) Go kgatha tema ‘modirong wo o mokgethwa’ go re dira “bašomigotee” le Jehofa, yena “Mokgethwa.” (1 Bakor. 3:9; 1 Pet. 1:15) Go bolela ditaba tše dibotse go thuša go kgethagatša leina la Jehofa le lekgethwa. Ruri go gafelwa “ditaba tše dibotse tša letago tša Modimo yo a thabilego” ke tokelo e sa bapišwego le selo.—1 Tim. 1:11.
13. Go phela gabotse moyeng le bophelo ka bobjona di ithekgile ka’ng?
13 Modimo o nyaka gore re dule re phetše gabotse moyeng ka go mo kgomarela le ka go thekga dikarolo ka moka tša mokgatlo wa gagwe. Moshe o ile a botša Baisiraele gore: “Lehono ke tšea magodimo le lefase e le dihlatse tša lena tša gore ke beile bophelo le lehu pele ga lena, tšhegofatšo le thogako; le kgethe bophelo e le gore le dule le phela, lena le bana ba lena, ka gore le rate Jehofa Modimo wa lena, ka go theetša lentšu la gagwe le ka go mo kgomarela; gobane yena ke bophelo bja lena le botelele bja matšatši a lena, e le gore le tle le dule nageng yeo Jehofa a enetšego borakgolokhukhu ba lena Aborahama, Isaka le Jakobo gore o tla ba nea yona.” (Doit. 30:19, 20) Maphelo a rena a ithekgile ka go dira thato ya Jehofa, go mo rata, go theetša lentšu la gagwe ka boikokobetšo le ka go mo kgomarela.
14. Ngwanabo rena yo mongwe o ile a ikwa bjang ka karolo e bonagalago ya mokgatlo wa Modimo?
14 Ngwanabo rena Pryce Hughes, yoo a ilego a kgomarela Modimo le go sepedišana le mokgatlo wa Gagwe, o kile a ngwala gore: “Ke leboga kudu gore ke ile ka phela ka tsebo yeo e theilwego mererong ya Jehofa go tloga mehleng ya pele ga 1914. . . . Selo se bohlokwa kudu go nna e be e le go dula ke le kgauswi le mokgatlo wa Jehofa o bonagalago. Phihlelo yeo nkilego ka ba le yona e mpontšhitše gore go ithekga ka bohlale bja batho ke bošilo. Ka morago ga gore ke lemoge seo, ke ile ka ikemišetša go dula ka mokgatlong wo o botegago. Ke tsela efe e nngwe yeo ka yona motho a ka amogelwago ke Jehofa le go šegofatšwa ke yena?”
DULA O GATELA PELE LE MOKGATLO WA MODIMO
15. Anega mohlala wa ka Mangwalong wo o bontšhago kamoo re swanetšego go arabela ka gona ge kwešišo ya rena ditabeng tše itšego tša ka Beibeleng e fetošwa.
15 Ge e ba re nyaka gore Jehofa a re amogele le go re šegofatša re le motho ka o tee ka o tee, re swanetše go thekga mokgatlo wa gagwe le go amogela diphetogo tšeo di dirwago kwešišong ya rena ya Mangwalo. Nagana ka se: Ka morago ga lehu la Jesu, go be go na le Bakriste ba dikete ba Bajuda bao ba bego ba sa kgomaretše Molao wa Moshe gomme ba thatafalelwa ke go kgaogana le ona. (Dit. 21:17-20) Lega go le bjalo, ka thušo ya lengwalo leo Paulo a ilego a le ngwalela Baheberu, ba ile ba dumela gore ga se ba kgethagatšwa ka dihlabelo tšeo “di tlišwago go ya ka Molao,” eupša gore ba kgethagaditšwe “ka sebego sa mmele wa Jesu Kriste gatee ya ba moka.” (Baheb. 10:5-10) Ga go pelaelo gore ba bantši ba Bakriste bao ba Bajuda ba ile ba fetoša pono ya bona gomme ba gatela pele moyeng. Le rena re swanetše go ithuta ka mo go tseneletšego gomme ka boikokobetšo re amogele diphetogo tšeo di dirwago kwešišong ya rena ya Lentšu la Modimo goba modirong wa rena wa boboledi.
16. (a) Ke ditšhegofatšo dife tšeo di tlago go dira gore bophelo bo kgahliše lefaseng le lefsa? (b) Ke’ng seo o letetšego go bona se phethagala lefaseng le lefsa?
16 Jehofa o tla tšwela pele a šegofatša bohle bao ba dulago ba mmotegela le go botegela mokgatlo wa gagwe. Batlotšwa bao ba botegago ba tla thabela ditokelo tše dikgolo e le bajabohwagotee le Kriste legodimong. (Baroma 8:16, 17) Ge e ba re na le kholofelo ya go tlo phela mo lefaseng, akanya kamoo go tla thabišago ka gona go phela Paradeiseng. Ka ge re le karolo ya mokgatlo wa Jehofa, gona bjale re thabela go botša ba bangwe ka lefase le lefsa leo Modimo a re holofeditšego lona. (2 Pet. 3:13) Psalme 37:11 e re: “Ba boleta bona e tla ba beng ba lefase, ba tla thaba kudu ka baka la go ata ga khutšo.” Batho “ba tla aga dintlo ba dula go tšona” e bile ba tla thabela “modiro wa diatla tša bona.” (Jes. 65:21, 22) Go ka se sa ba le kgatelelo, bodiidi le tlala. (Ps. 72:13-16) Babilona o Mogolo e ka se sa aroša batho, ka gobane e tla ba e fedišitšwe. (Kut. 18:8, 21) Bahu ba tla tsošwa gomme ba newa sebaka sa go phela ka mo go sa felego. (Jes. 25:8; Dit. 24:15) Ruri batho ba dimilione bao ba ineetšego go Jehofa ba letetšwe ke ditšhegofatšo tšeo di kgahlišago kudu! E le gore yo mongwe le yo mongwe wa rena a tle a bone dikholofetšo tše tša Mangwalo di phethagala, re swanetše go tšwela pele re gola moyeng, re gatela pele le mokgatlo wa Modimo le go dula re sepedišana le wona.
17. Re swanetše go ba le pono efe ka borapedi bja Jehofa le mokgatlo wa gagwe?
17 Ka ge go šetše ganyenyane gore tshepedišo ye e fele, anke re duleng re tiile tumelong e bile re tšeele godimo kudu tokišetšo ya Modimo ya borapedi. Mopsalme Dafida o ile a dira sona seo gomme a opela ka gore: “Ke selo setee seo ke se kgopetšego go Jehofa


text:
MADIRENG A LEFASE
United States
Go ya ka pego ya Lefapha la tša Tšhireletšego la Naga ya United States, nywageng ya ka godimo ga e lesome e fetilego, bašomi ba tša tšhireletšego ba ile ba amoga batho dilo tše dimilione tše ka bago tše 50 tšeo di sego molaong. Ka 2011 feela, bašomi ba tša tšhireletšego ba ile ba thibela dithunya tše fetago tše 1 200 di nametšwa ka difofaneng. Beng ba dithunya ba bantši ba ile ba bolela gore ba be ba fo ba ba lebetše gore ba swere dithunya.
Brazil
Balaodi ba tša thuto ba thomile go tsenya didirišwa tše dinyenyane kudu tša elektroniki diyunifomong tša sekolo e le gore ba thibele bana go se be sekolong ka ntle le tumelelo. Ge didirišwa tšeo di bontšha gore ngwana o fihlile sekolong, motswadi o hwetša molaetša o itšego mogalathekeng wa gore ngwana o fihlile sekolong gomme a hwetša molaetša o fapanego ge ngwana a latetšwe ka metsotso ya ka godimo ga e 20.
Norway
Kereke ya Lutere ga e sa le bodumedi bja semmušo bja naga ya Norway. Ka lekga la pele, Palamente ya Norway e kgethile go fetoša molaotheo gomme ya aroganya Kereke le Mmušo.
Czech Republic
Ge go be go dirwa nyakišišo go bašomi ba naga ya Czech, peditharong ya bao ba ilego ba arabela ba ikwa ba gapeletšega go araba megala yeo e sepedišanago le mošomo, melaetša ya e-mail goba ya mogalathekeng gaešita le ge ba se mošomong. Ba ka godimo ga teetharong ba tšea go se arabe melaetša yeo gateetee e le go hloka mekgwa.
India
Go sa šetšwe koketšego ya mo e ka bago 50 lekgolong ya tšweletšo ya dijo nywageng ya ka godimo ga e 20 e fetilego le mekgobo ya ditone tše dimilione tše 71 ya reisi le korong, naga ya India e sa na le bothata bja go fepa batho ba yona. Ke feela mo e ka bago 40 lekgolong ya mekgobo ya mabele yeo e fihlelelago malapa a India. Bomenetša le tshenyo ke karolo ya bothata.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 47:1-15
47 Wena kgarebe yeo e lego morwedi wa Babele,+ theoga o dule leroleng.+ Wena morwedi wa Bakaladea,+ dula fase moo go se nago sedulo sa bogoši.+ Batho ba ka se sa hlwa ba go bitša yo a neneketšwago le yo a lengwago.+2 Tšea tšhilo+ o šile bupi. Tloša lešira.+ Hlobola seaparo sa go phuruloga+ o pepentšhe maoto.+ Tshela dinoka.3 O tla hlobola wa šala o le feela.+ Le gona, kgobogo ya gago e tla bonwa.+ Ke tla lefeletša+ gomme ga go motho yoo ke tla mo dirago ka botho.4 “Go na le Yo a re rekollago.+ Leina la gagwe ke Jehofa wa madira,+ Mokgethwa wa Isiraele.”+5 Wena morwedi wa Bakaladea,+ dula fase o ikhomoletše+ gomme o be leswiswing;+ batho ba ka se sa go bitša Mohumagadi+ wa Mebušo.+6 Ke galefetše batho ba ka.+ Ke gobošitše bohwa bja ka,+ ka ba gafela seatleng sa gago.+ Ga se wa ba gaugela.+ O imeditše motšofadi kudu ka joko ya gago.+7 O be o duletše gore: “Ke tla ba Mohumagadi+ go iša mehleng ya neng le neng le ka mo go sa felego.” Ga se wa eleletša dilo tše pelong ya gago; ga se wa nagana mafelelo a taba.+8 Ekwa se, wena mosadi yo a ratago boithabišo, wena yo a dutšego polokegong,+ yo a rego pelong ya gagwe: “Ke nna feela, ga go yo mongwe.+ Nka se be mohlologadi, nka se lobe bana.”+9 Eupša wena dilo tše tše pedi di tla go tlela ka tšhoganetšo, ka letšatši letee:+ go loba bana le bohlologadi. Ka baka la go ata ga boloi bja gago le ka baka la go ba ga boloi bja gago bjo matla kudu, di tla go wela ka botlalo—ka go fetišiša.+10 O be o botile bobe bja gago.+ O itše: “Ga go yo a mponago.”+ Bohlale bja gago le tsebo ya gago+ ke tšona di go fapošitšego; pelong ya gago o re: “Ke nna feela, ga go yo mongwe.”11 O tla welwa ke masetlapelo; o ka se kgone go a thibela ka meupo. O tla welwa ke madimabe;+ o ka se kgone go a thibela. O tla welwa ke tshenyego yeo o sa e tsebego o sa letela.+12 Bjale ema o sa šišinyege ka maleatlana a gago le ka boati bja boloi bja gago,+ bjoo o itapišeditšego bjona go tloga bofseng; e le gore mohlomongwe o ka holega le gore mohlomongwe o ka tšhoša batho.13 O lapišitšwe ke baeletši ba gago ba bantši. Bjale anke ba emelele ba go phološe, bona barapedi ba magodimo, balebeledi ba dinaledi,+ bao ba tsebišago ge dikgwedi di balama mabapi le seo se tla go welago.14 Bonang! Ba etša mahlaka.+ Ba tla tšhungwa ke mollo.+ Ba ka se phološe moya+ wa bona kgabong ya mollo.+ Go ka se be le mollo wa magala wa gore batho ba ikomoše, go ka se be le mollo woo ba ka o dulelago.15 Ba tla ba bjalo go wena, bona bao o itapišeditšego bona go tloga bofseng e le baupi ba gago.+ Yo mongwe le yo mongwe o tla ralala a eya seleteng sa gabo. Go ka se be le yo a go phološago.+


text:
Phetolelo ya tšhireletšo ka go Seisemane
tšhireletšo
protection
leina (class 9, bontši ditšhireletšo)
1protection‘Mašole a tla fa tšhireletšo ye e tletšego mogwantong wa gosasa’ — Soldiers will give full protection at tomorrow's march
2defence‘Ditona tša Tšhireletšo ya Afrika-Borwa le ya Namibia ba swere dipoledišano le baetapele ba DRC’ — The ministers of Defence of South Africa and Namibia are holding talks with the leaders of the DRC
Tšhireletšo
Security
leina
1Security
Your security system must be uptight
Mokgwa wa tšhireletšo wa gago o swanetše go tia


text:
TABA YA LETLAKALA LA KA NTLE | BARONGWA—NA GO TSEBA KA BONA GO BOHLOKWA?
Na Barongwa ba ka Tutuetša Bophelo bja Gago?
Mathapameng a mangwe ka Sontaga, Kenneth le Filomena bao ba dulago Curaçao, ba ile ba etela banyalani ba bangwe bao ba bego ba ithuta le bona Beibele.
Kenneth o re: “Ge re fihla, ntlo e be e tswaletšwe gomme koloi e se gona. Eupša ke ile ka no ikwa ke gapeletšega gore ke founele mosadi wa lapeng leo.”
Mosadi yoo o ile a araba founo gomme a hlalosa gore monna wa gagwe o ile mošomong. Lega go le bjalo, eitše ge a lemoga gore Kenneth le Filomena ba ka ntle, a ba bulela mojako gore ba tsene.
Ba ile ba bona di sa tloga fase gore mosadi yoo o be a lla. Ge Kenneth a rapela gore ba thome go ithuta Beibele, mosadi yoo o ile a thoma go lla gape. Ka botho Kenneth le Filomena ba ile ba mmotšiša gore bothata ke eng.
Mosadi yoo o ile a hlalosa gore o be a rerile go ipolaya thapameng yeo. Ka gona, ge founo ya Kenneth e tsena, ke ge a be a ngwalela monna wa gagwe go mo hlalosetša lebaka la gagwe la go ipolaya. O ile a ba botša gore o gateletšegile monaganong. Ka gona ba ile ba mo kgothatša ba diriša Beibele. Kgothatšo yeo e ile ya phološa bophelo bja gagwe.
Kenneth o re: “Re ile ra leboga Jehofa ge a dirile gore re thuše mosadi yo yo a bego a imetšwe. Kudukudu re leboga ge a ile a re tutueletša gore re mo founele, mohlomongwe a diriša morongwa goba moya wa Gagwe o mokgethwa.” *
Na Kenneth le Filomena ba nepile ka go dumela gore Modimo o ile a tsena ditaba gare, mohlomongwe a diriša morongwa goba moya wa Gagwe o mokgethwa? Goba na e no ba taba ya gore Kenneth o founne ka nako ya maleba?
Ga re tsebe. Eupša seo re se tsebago ke gore Modimo o diriša barongwa ba gagwe go thuša batho ditabeng tša Modimo. Ka mohlala, Beibele e re Modimo o ile a diriša morongwa go hlahla moebangedi wa Mokriste e lego Filipi. Filipi o be a swanetše go thuša mohlankedi wa Moethiopia yo a bego a nyaka tlhahlo ditabeng tša Modimo.—Ditiro 8:26-31.
Madumedi a mantši a kgothaletša batho go dumela go dibopiwa tša moya tše di nago le matla a fetago a tlhago. Tše dingwe tša dibopiwa tšeo di hlaloswa e le dibopiwa tše botho tšeo di phethago thato ya Modimo goba tšeo di hlokomelago batho. Batho ba bantši ba dumela gore barongwa ba gona. Ba dumela le gore dibopiwa tšeo tša moya di ba tutuetša ka tsela e itšego yeo e ba holago. Lega go le bjalo, batho ba bangwe ba bantši ga ba dumele gore go na le barongwa.
Na ka nnete barongwa ba gona? Ge e ba go le bjalo, ba tšwa kae? Nnete ke efe ka barongwa? Na ba ka tutuetša bophelo bja gago? Anke re hlahlobeng bohlatse bja seo.
^ par. 8 Jehofa ke leina la Modimo bjalo ka ge le hwetšwa ka Beibeleng.—Psalme 83:18.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 5:1-12
5 Bafilisita ba tšea areka+ ya Modimo wa therešo kua Ebenetsere ba e tliša Ashidodo.+2 Ba tšea areka ya Modimo wa therešo ba e tliša ntlong ya Dagoni, ba e emiša hleng ga Dagoni.+3 Baashidodo ba tsoga ka masa letšatšing le le latelago, ba hwetša Dagoni a wetše fase ka sefahlego pele ga areka ya Jehofa.+ Ba tšea Dagoni ba mmušetša bodulong bja gagwe.+4 Ge ba tsoga ka masa letšatšing le le latelago, ba hwetša Dagoni a wetše fase ka sefahlego pele ga areka ya Jehofa, hlogo ya Dagoni le diatla tša gagwe di ripegile di wetše serepoding sa tempele ya Dagoni.+ Go be go šetše mmele* feela.5 Ke ka baka leo baperisita ba Dagoni le bohle bao ba tsenago ntlong ya Dagoni ba sa gatego serepoding sa tempele ya Dagoni kua Ashidodo go fihla le lehono.6 Seatla sa Jehofa+ sa imela Baashidodo. A tšhoša a ba a otla Ashidodo le dilete tša yona ka dikaku.*+7 Ge batho ba Ashidodo ba bona seo se diregilego ba re: “Tlošang areka ya Modimo wa Isiraele mo go rena, ka gobane seatla sa gagwe se thatafaletše rena le modimo wa rena Dagoni.”+8 Ba romela batho gore ba yo kgoboketša dikgošana ka moka tša Bafilisita gomme ba re go tšona: “Re tlo dira’ng ka areka ya Modimo wa Isiraele?” Bona ba re: “Areka ya Modimo wa Isiraele a e išwe Gathe.”+ Ke moka ba iša areka ya Modimo wa Isiraele moo.9 Ya re ge ba e išitše moo Gathe, seatla sa Jehofa+ sa wela motse woo sa tliša kgakanego e kgolo. Modimo a otla batho ba motse go tloga ka yo monyenyane go fihla ka yo mogolo, gomme ba tšwa dikaku.+10 Ba romela areka ya Modimo wa therešo Ekirone.+ Ya re ge areka ya Modimo wa therešo e tlile Ekirone, Baekirone ba goeletša ba re: “Ba re tlišeditše areka ya Modimo wa Isiraele gore ba re bolaye!”+11 Ba romela batho gore ba yo kgoboketša dikgošana ka moka tša Bafilisita gomme ba re: “Tlošang areka ya Modimo wa Isiraele le e bušetše mo e tšwago gona gore le se re bolaye.” Motse ka moka o be o gakanegile wa go iša lehung;+ seatla sa Modimo wa therešo se be se imetše motse woo,+12 batho bao ba sego ba hwa ba otlwa ka dikaku.+ Sello+ sa motse sa go llela go thušwa sa hlatlogela magodimong.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Dillo tša Jeremia 1:1-22
א [ʼAʹleph]1 Bona kamoo o dutšego lekatana ka gona,+ wona motse wo o bego o tletše batho!+Bona kamoo o etšago mohlologadi+ ka gona, wona motse wo o bego o tumile gare ga ditšhaba!+Bona kamoo motse wo e bego e le kgošigatšana gare ga dilete o lego lekgoba+ ka gona!בס [Behth]2 Bošego o lla gabohloko,+ o ela megokgo marameng a wona.+Ga go le o tee wa baratiwa+ ba wona ka moka yo a o homotšago.Bagwera ba wona ka moka ba o radiile.+ Ba fetogile manaba a wona.+גס [Giʹmel]3 Juda e ile bothopša ka baka la go hlakišwa+ le ka baka la boati bja mošomo wa bokgoba.+Yona ka boyona e ile ya swanelwa ke go dula gare ga ditšhaba.+ Ga se ya ka ya hwetša lefelo la boikhutšo.Ka moka bao ba bego ba e hlomere ba e swere e le tlalelong.+דס [Daʹleth]4 Ditsela tša Tsione di a lla ka gobane ga go na bao ba tlago monyanyeng.+Dikgoro tša yona ka moka di tlogetšwe e le mašope;+ baperisita ba yona ba a fegelwa.+Dikgarebe tša yona di wetšwe ke manyami gomme yona e kwele bohloko.+הס [Heʼ]5 Manaba a yona a a laola.+ Bao e lego manaba a yona ga ba tshwenyege.+Ka gobane Jehofa o e tlišeditše manyami ka baka la boati bja dikarogo tša yona,+Bana ba yona ba ile bothopša ba sepela pele ga lenaba.+וס [Waw]6 Letago ka moka la morwedi wa Tsione le tlogile go yena.+Dikgošana tša gagwe di ipontšhitše di le bjalo ka dikgama tše ditona tšeo di sego tša hwetša mafulo;+Gomme di sepela di se na matla pele ga bao ba di hlomerego.+זס [Zaʹyin]7 Mehleng ya ge Jerusalema e hlakišwa gomme batho ba yona ba hloka magae e ile ya gopolaDilo tša yona ka moka tšeo di rategago tša go tloga mehleng ya bogologolo.+Nakong ya ge batho ba yona ba be ba wela seatleng sa lenaba e bile e se na mothuši,+Manaba a ile a e bona. A ile a sega go wa ga yona.+חס [Chehth]8 Jerusalema e dirile sebe seo se lego molaleng.+ Ke ka lebaka leo e fetogilego selo feela seo se hlaswegago.+Bohle bao ba bego ba e godiša ba ile ba e nyatša,+ ka gobane ba bone bofeela bja yona.+Le yona e a fegelwa+ gomme e a furalela.טס [Tehth]9 Go se hlweke ga yona go diaparong tša yona.+ Ga se ya ka ya gopola ka bokamoso bja yona,+Gomme e wela fase ka tsela e tšhošago. Ga e na mohomotši.+Wena Jehofa, bona mohlako+ wa ka, gobane lenaba le a ikgantšha.+יס [Yohdh]10 Lenaba le atlalaleditše seatla sa lona dilong tša yona ka moka tšeo di rategago.+Ka gobane e bone ditšhaba tšeo di tsenego sekgethweng sa yona,+Tšona tšeo o di laetšego gore di se tle phuthegong ya gago.כס [Kaph]11 Batho ba yona ka moka ba a fegelwa; ba nyaka senkgwa.+Ba gafile dilo tša bona tšeo di rategago gore ba hwetše seo ba ka se jago, e le gore ba lapološe moya wa bona.+Bona hle, Jehofa, anke o lebelele, ka gobane ke bjalo ka ge eka ke mosadi yo a hlokago mohola.+לס [Laʹmedh]12 Lena ka moka bao le fetago ka tsela, na se ga se selo go lena? Lebelelang le bone.+Na go na le bohloko bjo bo swanago le bohloko bja ka bjo ke otlilwego o šoro ka bjona,+Bjoo ka bjona Jehofa a bakilego manyami letšatšing la bogale bja gagwe bjo bo tukago?+מס [Mem]13 Yena o rometše mollo marapong a ka+ a le kua godimo, a fenya lerapo le lengwe le le lengwe.O lahletše lokwa dinaong tša ka.+ O nkgomišitše.O ntirile gore ke etše mosadi yo a lahlilwego. Ke hlwa ke babja letšatši ka moka.+נס [Nun]14 O dula a phafogetše dikarogo tša ka.+ Di logagane seatleng sa gagwe.Di ntutše molaleng.+ Matla a ka a fedile.Jehofa o nkgafetše seatleng sa bao ke sa kgonego go emeletšana le bona.+ס [Saʹmekh]15 Jehofa o tlošitše dinatla tša ka ka moka.+O mpileditše pitšo, gore a pšhatlaganye masogana a ka.+Jehofa o gataketše segatelo sa morara+ sa kgarebe yeo e lego morwedi wa Juda.+ע [ʽAʹyin]16 Ke llela dilo tše go etša mosadi.+ Leihlo la ka, leihlo la ka le ela meetse.+Mohomotši o kgole le nna, yena motho yo a ka lapološago moya wa ka.Bana ba ka ba lahlilwe,+ ka gobane lenaba le a ikgantšha.+פ [Peʼ]17 Tsione e atlaladitše diatla tša yona.+ Ga e na mohomotši.+Jehofa o ntšhitše taelo mabapi le Jakobo go bohle bao ba mo dikologilego e le manaba a gagwe.+Jerusalema e fetogile selo seo se hlaswegago gare ga bona.+צ [Tsa·dhehʹ]18 Jehofa o lokile,+ ke nna ke rabetšego ditaelong tša gagwe.+Bjale theetšang, lena merafo ka moka, gomme le bone bohloko bja ka.Dikgarebe tša ka le masogana a ka ba ile bothopša.+ק [Qohph]19 Ke biditše bao ba nthatago kudu.+ Bona ba nthadiile.Baperisita ba ka le banna ba ka ba bagolo ba fedile motseng,+Mola ba be ba swanetše go inyakela seo ba ka se jago gore ba lapološe moya wa bona.+ר [Rehsh]20 Bona, Jehofa, ke mathateng. Mala a ka a huduegile.+Pelo ya ka e tlalelong,+ ka gobane ke rabetše e le ruri.+Kua ntle tšhoša e nkamogile bana.+ Le ka ntlong go a hwiwa.+ש [Shin]21 Batho ba kwele kamoo ke fegelwago ka gona go etša mosadi.+ Ga ke na mohomotši.+Manaba a ka ka moka a kwele ka masetlapelo+ a ka. A ile a hlalala, ka gobane ke wena o dirilego seo.+O tla tliša letšatši leo o le tsebaditšego,+ gore a swane le nna.+ת [Taw]22 Eka bobe bja ona ka moka bo ka tla pele ga gago gomme o a otle o šoro,+Go etša ge o ile wa nkotla o šoro ka baka la dikarogo tša ka ka moka.+Diphegelo tša ka ke tše dintši+ gomme pelo ya ka e a babja.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hosea 9:1-17
9 “O se ke wa thaba wena Isiraele.+ O se ke wa itira eka o thabile bjalo ka merafo e mengwe.+ Ka gobane o tlogetše Modimo wa gago ka baka la bootswa.+ O ratile dimpho tša ge o thwalelwa go gweba ka mmele diboeng tšohle tša mabele.+2 Seboa le segatelo sa morara ga di ba fepe,+ beine e bose yona e a go gana.+3 Ba ka se dule ba le nageng ya Jehofa,+ Efuraime e tla boela Egipita+ gomme kua Asiria ba tla ja seo se sa hlwekago.+4 Ba ka se tšwele pele ba tšhelela Jehofa beine.+ Dihlabelo tša bona di ka se mo kgahle;+ di bjalo ka dijo tša mohla wa mahloko+ go bona; bohle bao ba di jago ba a itšhilafatša. Dijo tša bona ke tša go khoriša meoya ya bona; di ka se ke tša tlišwa e le sebego ntlong ya Jehofa.+5 Le tla dira’ng ka letšatši la kopano le ka letšatši la monyanya wa Jehofa?+6 Tsebang gore ba tla tloga ka baka la go šwalalana ga naga.+ Egipita yona e tla ba kgoboketša;+ ge e le Memfise+ yona e tla ba boloka. Ge e le dilo tša bona tše di rategago tša silifera di tla tšeelwa sebaka ke semela sa bogopa;+ dihlare tša meetlwa di tla mela ka ditenteng tša bona.+7 “Matšatši a go hlahlobja a tla tla;+ matšatši a tefetšo a tla tla.+ Baisiraele ba tla tseba seo.+ Moporofeta e tla ba lešilo,+ monna wa polelo e buduletšwego o tla gafišwa ke bogolo bja molato wa lena+ gaešita le go gola ga bonaba bja lena.”8 Mohlapetši+ wa Efuraime o be a na le Modimo wa ka.+ Ge e le moporofeta,+ o reetšwe moreo wa motanyi wa dinonyana ditseleng tša gagwe ka moka;+ go na le bonaba ka ntlong ya Modimo wa gagwe.9 Ba tseneletše kudu bobeng+ go etša mehleng ya Gibea.+ O tla gopola molato wa bona,+ o tla ba otlela dibe tša bona.10 “Ke hweditše Isiraele e le bjalo ka diterebe tša lešokeng.+ Ke bone borakgolokhukhu ba lena ba le bjalo ka lebutšwapele la mogo.+ Ba ile go Baali wa Peoro,+ ba ineela go selo se se hlabišago dihlong+ gomme ya ba makgapha bjalo ka selo seo ba se ratago.+11 Ge e le Efuraime, letago la yona le fofa go etša nonyana,+ ga go na pelego, mpa le go ima.+12 Gobane gaešita le ge ba godiša barwa ba bona, e bile ke tlo ba amoga bana ba bona gwa se šale motho.+ Le gona ke ba madimabe ge ke ba furalela!+13 Efuraime yeo e bjetšwego mafulong, ge ke be ke e bona e be e le bjalo ka Tiro,+ eupša yona Efuraime yeo e tlo ntšhetša bana ba yona go mmolai.”+14 Jehofa, ba nee seo o swanetšego go ba nea sona.+ Ba dire gore ba senyegelwe ke mpa+ gomme matswele a bona a hloke mekgato.15 “Bobe bja bona ka moka bo bile Giligala,+ gobane ke gona moo ke ilego ka ba hloya kudu.+ Ke tla ba raka ntlong ya ka ka baka la ditiro tša bona tše kgopo.+ Nka se dule ke ba rata.+ Dikgošana tša bona ka moka ke dinganga.+16 Baefuraime ba tla wišwa.+ Medu ya bona e tla omelela.+ Ba ka se enywe selo.+ Le gona, ge e ba ba ka belega, ke tla bolaya bana ba mpa ya bona bao ba ba ratago.”+17 Modimo wa ka+ o tlo ba lahla, ka gobane ga ba ka ba mo theetša,+ e tla ba batšhabi gare ga ditšhaba.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 75:1-10
Go moopediši. Modumo wa koša e rego, “O se ke wa senya.” Koša. Psalme ya Asafa.+ Kopelo.75 Re a go leboga wena Modimo; re a go leboga,+Leina la gago le na le rena.+Batho ba tla bolela ka mediro ya gago e makatšago.+2 Modimo o re: “Gobane ke beile nako e itšego;+Nna ka ahlola ka go loka.+3 Gwa tologa lefase le badudi ba lona ka moka,+Gomme ke nna ke lokišitšego dikokwane tša lona.”+Seʹlah.4 Ke rile go mašilo: “Se beng mašilo,”+Gomme go ba kgopo ka re: “Se kgantšheng matla* a lena.+5 Se kgantšheng matla a lena.Le se ke la bolela ka go ikgantšha.+6 Gobane go tšwa ka bohlabela goba ka bodikela,Goba gaešita le ka borwa ga go na boiphagamišo.7 Gobane Modimo ke moahlodi.+O kokobetša yo gomme a phagamiša yola.+8 Gobane ka seatleng sa Jehofa go na le senwelo,+Gomme beine e phophoma lehulo, e tletše ka motswako.Ruri o tla tšholla maitsheki a yona;Ba kgopo ka moka ba lefase ba tla a inola, ba a nwa.”+9 Ge e le nna ke tla bolela ka seo go iša mehleng ya neng le neng;Ke tla opelela Modimo wa Jakobo.+10 “Ke tla ripa manaka* ka moka a ba kgopo.”+Manaka a moloki a tla phagamišwa.+


text:
TABA YA LETLAKALA LA KA NTLE | MPHO E DI PHALAGO TŠOHLE KE EFE?
Go Nyakana le Mpho e di Phalago Tšohle
Ga go bonolo go hwetša mpho yeo motho a ka e thabelago. Eupša tsela yeo motho yoo a tlago go amogela mpho yeo ke yona e tla bontšhago gore ruri o e tšeela godimo. Le gona mpho yeo motho yo mongwe a e tšeelago godimo, yo mongwe a ka no se e tšeele godimo.
Ka mohlala mofsa a ka tšea sedirišwa sa morago bjale sa elektroniki e le mpho e di phalago ka moka. Ka lehlakoreng le lengwe motho yo mogolo a ka thabela mpho yeo e lego bohwa bja lapa. Ditšong tše dingwe batho ba bagolo le ba bafsa ba tšea mpho yeo e di phalago tšohle e le tšhelete, ka ge yo a e newago a ka kgona go reka seo yena a se nyakago.
Go sa šetšwe ditlhohlo, batho ba bantši ba sa tšwela pele ba nyakana le mpho yeo e ka thabelwago ke motho yo bohlokwa go bona. Le ge gantši go ka no se be bonolo go hwetša mpho e bjalo, go naganišiša ka dintlha tše dingwe go ka re thuša gore re atlege. A re hlahlobeng dintlha tše nne tšeo di ka thušago gore motho yo a newago mpho a e thabele.
Seo motho yoo a se kganyogago. Monna yo mongwe wa Belfast, kua Northern Ireland, o sa tšea mpho ya sethuthuthu yeo a ilego a e hwetša ge a na le mengwaga e 10 goba 11 e le mpho yeo e di phalago tšohle. Ka baka la’ng? O hlalositše gore: “Ka gobane ke be ke tloga ke se nyaka.” Mantšu ao a bontšha gore dilo tšeo motho a di kganyogago ke tšona di laolago ge e ba mpho e tla tšeelwa godimo goba go se bjalo. Ka gona, nagana ka motho yoo o nyakago go mo nea mpho. Leka go nagana ka selo seo motho yoo a ka se tšeelago godimo, ka gobane selo seo motho a se tšeelago godimo gantši e ka ba sona seo a se kganyogago. Ka mohlala gantši bomakgolo le borakgolo ba rata go fetša nako ba na le malapa a bona. Ba ka kganyoga go bona bana ba bona le ditlogolo nako le nako. Mpho yeo ba ka e tšeelago godimo e ka ba gore lapa le ye le bona maikhutšong.
E le gore o tsebe seo motho a se kganyogago, o swanetše go ba motheetši yo botse. Beibele e re kgothaletša gore re ‘akgofele go kwa, re diege go bolela.’ (Jakobo 1:19) Ka mehla ge o boledišana le bagwera goba ba lapa, leka go theetša e le gore o tsebe dilo tšeo ba di ratago le tšeo ba sa di ratego. Seo se tla go thuša gore o ba nee mpho yeo ba tla e thabelago.
Seo motho yoo a se hlokago. Motho yo a newago mpho a ka e tšeela godimo gaešita le ge e le e nyenyane goba e sa ture ge feela e ka mo hola. Eupša o tla tseba bjang seo motho yo mongwe a ka bago a se hloka?
Boemong bjoo go ka bonagala tsela e bonolo ya go tseba seo e le go botšiša motho yoo seo a se hlokago goba a se nyakago. Lega go le bjalo, batho ba bantši bao ba neago dimpho ba bona go dira bjalo go ka se ba thabiše, ka ge ba nyaka go nea motho mpho yeo a ka e ratago ntle le go dira gore a tsebe ka seo. Go oketša moo, le ge batho ba bantši ba ka bolela ka bolokologi ka dilo tšeo ba di ratago goba tšeo ba sa di ratego, eupša ga se gantši ba ka go botšago ka tšeo ba di hlokago.
Ka gona, šetša maemo a motho yoo. Na ke motho yo mofsa, yo mogolo, yo a sego lenyalong, yo a hladilwego goba yo a hladilego, mohlologadi, yo a šomago goba yo a rotšego modiro? Ke moka nagana gore ke mpho ya mohuta mang yeo e ka holago motho yoo.
E le gore o lemoge seo motho yo o nyakago go mo nea mpho a se hlokago, boledišana le batho bao ba kilego ba ba boemong bjo bo swanago le bja gagwe. Ba ka go botša ka dilo tšeo ka go kgethega motho yoo a di hlokago, e lego tšeo ba bantši ba ka no se di tsebego. Ka go dira bjalo, o tla kgona go nea motho yoo mpho yeo a tlogago a e hloka yeo ba bangwe ba ka no se naganego go mo nea yona.
Nako e swanetšego. Beibele e re: “Lentšu leo le bolelwago ka nako e swanetšego ke le lebotse gakaakang!” (Diema 15:23) Lengwalo le le bontšha gore mantšu a rena ao a bolelwago ka nako e swanetšego a ka dira phapano e kgolo. Go bjalo le ka ditiro tša rena. Bjalo ka ge mantšu ao a bolelwago ka nako e swanetšego a ka kgahla motho yoo a a kwago, mpho yeo e newago ka nako e swanetšego goba tiragalong yeo e swanetšego e ka thabiša motho yoo.
Mogwera wa gago o a nyala goba o a nyalwa. Mofsa o kgauswi le go aloga sekolong. Banyalani ba letetše go ba le ngwana. Tše ke tše dingwe tša ditiragalo tšeo go tšona gantši batho ba neago ba bangwe dimpho. Ba bangwe ba hwetša e le mo go holago go ngwala ditiragalo tše bjalo tša bohlokwa tšeo di tla diregago ngwageng o tlago. Ka go dira bjalo, ba ka kgona go rulaganya mpho e bohlokwa e sa le pele bakeng sa tiragalo e nngwe le e nngwe. *
Ka gona, o se ke wa no tlwaela go fa batho dimpho ka ditiragalo tšeo di kgethegilego feela. Re ka thabela go fana dimpho ka nako le ge e le efe. Lega go le bjalo, o swanetše go ba šedi. Ka mohlala, ge e ba monna a be a ka nea mosadi mpho ntle le lebaka, mosadi yoo a ka phetha ka gore monna yoo o na le kgahlego go yena. Ge e ba go se bjalo, mpho yeo e ka baka go se kwešišane goba kgakanego. Seo se dira gore re hlahlobe ntlha e nngwe ya bohlokwa, e lego maikemišetšo a go nea mpho.
Maikemišetšo a go nea mpho. Bjalo ka ge mohlala o fetilego o bontšha, ke mo gobotse go ipotšiša ge e ba motho yo o mo neago mpho a ka se gakanege gore o mo nea yona ka maikemišetšo afe. Ka lehlakoreng le lengwe, ke mo go botse gore monei a hlahlobe maikemišetšo a gagwe a go nea motho yo mongwe mpho. Le ge batho ba bantši ba ipotša gore maikemišetšo a bona a go nea dimpho a a kwagala, ba bantši ba fana dimpho dinakong tše itšego mo ngwageng ka gobane ba ikwa ba gapeletšega go dira bjalo. Gape ba bangwe ba nea dimpho e le ge ba holofetše gore ba tla swarwa ka tsela e kgethegilego goba ba hwetša selo se itšego.
O ka dira eng go kgonthišetša gore o nea mpho ka maikemišetšo a mabotse? Beibele e re: “Ditaba tša lena ka moka di direge ka lerato.” (1 Bakorinthe 16:14) Dimpho tša gago di tla amogelwa ka lethabo ge e ba di newa ka maikemišetšo a mabotse le go tshwenyega ka bao o ba neago tšona, gomme o tla thabišwa ke go nea go tšwa pelong. Ge o nea go tšwa pelong o thabiša Tatago rena wa legodimong. Moapostola Paulo o ile a reta Bakriste ba lekgolong la pele la mengwaga ba Korinthe ge ka lethabo le ka go tšwa pelong ba ile ba tšea karolo modirong wa tlhakodišo go thušeng Bakriste gotee le bona ba Judea. Paulo o ile a ba botša gore: “Modimo o rata monei yo a neago ka go hlalala.”—2 Bakorinthe 9:7.
Go naganišiša ka dintlha tšeo re di ahlaahlilego go ka go thuša kudu gore o nee batho dimpho tšeo di ba thabišago. Dintlha tše le tše dingwe di kgathile tema thulaganyong ya Modimo ya go thuša batho gore ba hwetše mpho e kgolokgolo go di feta. E le gore o tsebe gore mpho yeo ke eng, re go laletša gore o bale sehlogo seo se latelago.
^ par. 13 Gape batho ba bantši ba fana dimpho nakong ya go keteka matšatši a matswalo le a maikhutšo. Lega go le bjalo, gantši ditiragalong tše go dirwa dilo tšeo di thulanago le seo Beibele e se bolelago. Bona sehlogo seo se rego “Babadi ba Rena ba a Botšiša—Na Bakriste ba Swanetše go Keteka Keresemose?” ka makasineng wo.


text:
Tlhatlamano ya Dihlogo tša 2017 tša Phafoga!
Phafoga! ke makasine o abjago kudu wo o kgahlegelwago ke batho ka kakaretšo lefaseng!
Go abja dikopi tše ka godimo ga dimilione tše 360 ka maleme a fetago a 100!
DIPHOOFOLO LE DIMELA
Arctic Tern: No. 4
TŠA MAPHELO LE KALAFO
Kgateletšego ya Monagano Bafseng: No. 1
BATHO BA HISTORI
Alhazen: No. 6
DITSWALANO TŠA BATHO
Bohlokwa bja Mešongwana ya ka Gae (batswadi): No. 3
Ge Bana ba Nyamile ka Baka la go Hwelwa: No. 2
Ge Bana ba Tšwile ka Gae (lenyalo): No. 4
Ge Motswadi a Hlokofala (bafsa): No. 2
Go Myemyela—Mpho Yeo o ka e Abelanago le ba Bangwe: No. 1
Go Ruta Bana Boikokobetšo (batswadi): No. 6
Kamoo o ka Bontšhago Tebogo (lenyalo): No. 1
“Leina le Lebotse le Phala Mahumo a Mantši Kudu”:No. 4
Na o Swanetše go Ipea Kotsing ka Boithabišo bja Dipapadi tše Kotsi? (bafsa): No. 5
DIPOLEDIŠANO
DIHLATSE TŠA JEHOFA
“Re Ile ra Kgongwa ke go Bona Lerato le Bjalo” (tšhišinyego ya lefase ya kua Nepal): No. 1
TŠE DI TSWAKANEGO
BODUMEDI
Na Ruri Beibele e tšwa go Modimo?No. 3
THUTAMAHLALE
PONO YA BEIBELE


text:
APRIL 6, 2017
RUSSIA
Kgorokgolo ya Tsheko ya Russia e tla Tšwetša Pele Molato wa go Thibelwa ga Modiro wa Dihlatse tša Jehofa ka di-7 tša April
Lehono kua Kgorongkgolo ya Tsheko ya Russia, ba Lefapha la Toka ba boletše gore go bohlokwa gore go fedišwe mekgatlo ka moka ya bodumedi ya Dihlatse tša Jehofa yeo e ngwadišitšwego semmušo, ka gobane dikgoro tša tsheko tše dinyenyane di be di šetše di phethile ka gore e mengwe ya mekgatlo ye e dira mediro e kotsi kudu. Ka morago ga moo, moahlodi o ile a botšiša moemedi wa Lefapha la Toka gore mediro ya mekgatlo e 8 yeo go thwego ga e botege e kgoma kae taba ya go tswalelwa ga Ofisi e Kgolo ya Dihlatse tša Jehofa le mekgatlo e mengwe e 395 ya Russia. Le gona, moahlodi yoo o ile a botšiša gore go fediša mekgatlo yeo ka moka go tla kgoma bjang borapedi bja Dihlatse, e bile o ile a botšiša gantšintši gore Dihlatse tša Jehofa di bea bjang setšhaba kotsing le gore di dira eng gore se se šireletšege. Boramolao bao ba lwelago Dihlatse ba ile ba botšiša dipotšišo tšeo di ilego tša utolla leano la ba Lefapha la Toka la go thibela mediro ka moka ya bodumedi bja Dihlatse tša Jehofa, e sego feela go no fediša mekgatlo ya tšona yeo e ngwadišitšwego semmušo.
Molato wo o tla tšwetšwa pele ka di-7 tša April 2017, ka iri ya lesome mesong.


text:
Mekero ya Meetse
—Dimaka tša Roma tša Boentšeneare
GO DILO ka moka tše dibotse tša boentšeneare bja bogologolo, mekero ya meetse ya Roma ke e nngwe ya dilo tšeo di makatšago. Mmušiši wa Roma le molaodi wa meetse Sextus Julius Frontinus (35—c. 103 C.E.) o ngwadile gore: “Meago ye e bohlokwa yeo e fetišetšago meetse a mantši e phala kgole Diphiramiti tšeo di tumilego goba tšeo di hlokago mohola gotee le mediro ya Bagerika!” *
Ke ka Baka la Eng go be go Nyakega Mekero ya Meetse?
Gantši metse ya bogologolo e be e agwa kgauswi le moo go nago le meetse a mantši, gomme Roma le yona e be e agilwe bjalo. Mathomong, meetse a be a etšwa Nokeng ya Tiber le didibeng tša kgauswi. Eupša go tloga lekgolong la bone la nywaga B.C.E. go ya pele, Roma e ile ya gola ka lebelo gomme gwa nyakega meetse a mantši.
Ka ge e be e le batho ba mmalwa bao ba bego ba na le meetse magaeng a bona, Baroma ba ile ba itirela matangwana a makgolo a go hlapela a ka gae le a batho bohle. Letangwana la mathomo la go hlapela la batho bohle la motse wa Roma, leo le feditšwego go agwa ka 19 B.C.E le be le hwetša meetse go tšwa mokerong wa Aqua Virgo. Moagi wa mokero wo, e lego Marcus Agrippa, mogwera wa kgauswi wa Kesara Augustose, o dirišitše mahumo a gagwe go hlokomela le go katološa mekero ya meetse ya Roma.
Matangwana a go hlapela a ile a fetoga mafelo a go bokana ga bagwera, gomme a magolo a be a na le dirapana le makgobapuku. Ka morago ga go tloga matangwaneng ao a go hlapela, meetse ao a tšwago mekerong, a be a fetela tshepedišong ya kelelatšhila le go e hlwekiša go akaretša le go hlwekiša ditšhila tša dintlwaneng tša boithomelo tšeo di dirilwego kgauswi le matangwana ao.
Go Aga le go Hlokomela
Ge o ekwa mantšu “mekero ya meetse ya Roma,” na o nagana ka dikabora tše di phagamego? Ge e le gabotse, mekero ya meetse e be e bopša ke 20 lekgolong ya dikabora, mola karolo e kgolo ya yona e be e le ka tlase ga mobu. Kagego ye e botse e be e šireletša mekero gore e se gogolwe ke meetse le gore e se šitišane le mašemo le metse. Ka mohlala, mokero wa Aqua Marcia, wo o feditšwego go agwa ka 140 B.C.E., o be o le wa botelele bja dikhilomithara tše 92 eupša o be o na le dikabora tša dikhilomithara tše 11 feela goba go feta moo.
Pele go agwa mokero wa meetse, boradientšineare ba be ba lekola mothopo wa meetse, ba hlahloba go hlweka ga ona, lebelo leo a tla elago ka lona le tatso ya ona. Le gona ba be ba lebelela kamoo a swarago batho ka gona. Ge ba hweditše tumelelo ya go aga, bahlahlobi ba be ba ela tsela e swanetšego gotee le bophagamo bja mokero, go akaretša le bogolo le botelele bja ona. Go molaleng gore makgoba ke wona a bego a aga. Go be go tšea nywaga e mentši go aga mekero ya meetse, e lego seo se bego se dira gore e bitše—kudukudu ge e ba go nyakega dikabora.
Go oketša moo, mekero ya meetse e be e swanetše go hlokomelwa le go šireletšwa. E le gore motse wa Roma o e hlokomele, ka nako e nngwe o ile wa thwala bašomi ba 700. Mekero e be e dirwa ka tsela yeo go lego bonolo go e lokiša. Ka mohlala, dikarolo tša ka tlase ga mobu tša mekero ya meetse di be di na le mašoba ao go tsenwago go wona le mekoti. Ge e be e senyegile kudu gomme e swanetše go lokišwa, boradientšineare ba be ba kgona go arošetša meetse karolong e nngwe ka nakwana ke moka ba lokiša moo go senyegilego.
Mekero ya Meetse ya Toropong ya Roma
Mathomong a lekgolo la boraro la nywaga C.E., motse wa Roma o be o na le mekero e 11 ya meetse. Mokero wa mathomo wa meetse e lego Aqua Appia, woo o agilwego ka 312 B.C.E. wa botelele bja dikhilomithara tše ka godimo ga tše 16, karolo e kgolo ya wona e be e le ka tlase ga mobu. Mokero woo karolo e itšego ya wona e sa lego gona ke wa Aqua Claudia, wo o bego o le wa botelele bja dikhilomithara tše 69 le wa dikabora tša dikhilomithara tše ka bago tše 10, moo tše dingwe tša tšona e bego e le tša botelele bja dimithara tše 27 go ya godimo!
Mekero ye ya motse e be e rwala meetse a makae? A mantši! Mokero wa meetse wa Aqua Marcia, woo go boletšwego ka wona pejana, o be o fetišetša meetse a dikhubiki tša dimithara tše 190 000 ka letšatši kua Roma. Ge meetse ao a fihla mafelong a ditoropong—a kgorometšwa ke matlakgogedi—a be a eya ditankeng tša meetse ka morago a ya diphaepheng tša go fapafapana tšeo di a fetišetšago ditankeng tše dingwe tša meetse goba mafelong ao a ka dirišwago gona. Ba bangwe ba akanyetša gore tshepedišo ya Roma ya go aba meetse e ile ya gola kudu moo modudi yo mongwe le yo mongwe a bego a ka hwetša dilithara tše fetago 1 000 ka letšatši.
Puku ya Roman Aqueducts & Water Supply e re ge Mmušo wa Roma o dutše o gola, “me- kero ya meetse e ile ya ba gohle metseng ya Roma.” Basepedi ba Asia Minor, Fora, Sepania le ba Leboa la Afrika ba sa dutše ba ka bona dimaka tše tša boentšeneare bja bogologolo.
^ ser. 2 Baroma e be e se batho ba pele ba go aga diforo tša meetse. Ditšhaba tše dingwe tša bogologolo e lego Baasiria, Baegipita, Maindia le Baperesia ba dirile se se swanago.


text:
Thuto 11
Melao ya Motheo ya Beibele e re Hola Bjang?
1. Ke ka baka la eng re nyaka tlhahlo?
Mmopi wa rena o bohlale go re feta. Bjalo ka Tate yo lerato, o a re hlokomela. Le gona, ga se a re bopela gore re ipuše. (Jeremia 10:23) Ka gona, go swana le ge ngwana yo monyenyane a nyaka tlhahlo ya batswadi, ka moka ga rena re nyaka tlhahlo ya Modimo. (Jesaya 48:17, 18) Melao ya motheo ya Beibele e re nea tlhahlo yeo e lego mpho e tšwago go Modimo.
Melao ya Jehofa le melao ya gagwe ya motheo e re ruta tsela e kaonekaone ya bophelo gona bjale le go re bontšha kamoo re ka hwetšago mehola ya ka mo go sa felego nakong e tlago. Ka ge Modimo a re bopile, go tloga go swanetše gore re arabele tlhahlong ya gagwe ka tebogo.
2. Melao ya motheo ya Beibele ke eng?
Melao ya motheo ya Beibele ke ditherešo tša motheo. Ka lehlakoreng le lengwe, melao e ka dirišwa maemong a lebanyago. (Doiteronomio 22:8) Re swanetše go diriša tlhaologanyo gore re kwešiše kamoo molao wa motheo o šomago ka gona boemong bjo itšego. (Diema 2:10-12) Ka mohlala, Beibele e ruta gore bophelo ke mpho e tšwago go Modimo. Molao woo wa motheo o ka re hlahla ge re le mošomong, ka gae le ge re le leetong. O re dira gore re gate megato ya tšhireletšego.
3. Ke melao efe ya motheo e mebedi yeo e lego e megolo kudu?
Jesu o boletše ka melao e mebedi ya motheo yeo e lego bohlokwa kudu. Wa pele o utolla morero wa bophelo bja motho—go tseba Modimo, go mo rata, gotee le go mo hlankela ka potego. Re swanetše go ela hloko molao wo wa pele wa motheo diphethong tša rena ka moka. (Diema 3:6) Bao ba dirago dilo ka go dumelelana le molao wo wa motheo ba ba le segwera le Modimo, lethabo la kgonthe gotee le bophelo bjo bo sa felego.
Molao wa bobedi wa motheo o ka re hlahla gore re be le ditswalano tša khutšo le ba bangwe. (1 Bakorinthe 13:4-7) Go diriša molao wo wa bobedi wa motheo go akaretša go ekiša tsela yeo Modimo a swarago ba bangwe ka yona.
4. Melao ya motheo ya Beibele e re hola bjang?
Melao ya motheo ya Beibele e ruta malapa tsela ya go tlemaganywa ke lerato. (Bakolose 3:12-14) Lentšu la Modimo gape le thuša malapa ka go a ruta molao o mongwe wa motheo woo o a hlahlago—wa gore lenyalo e swanetše go ba la sa ruri.
Ge re latela dithuto tša Beibele, re ka šireletšega nameng le maikwelong. Ka mohlala, bathwadi gantši ba rata bašomi bao ba phelago ka melao ya motheo ya Beibele ya go botega le go ba mafolofolo. (Diema 10:4, 26; Baheberu 13:18) Lentšu la Modimo gape le re ruta go kgotsofalela dilo tšeo di nyakegago gotee le go tšeela bogwera bja rena le Modimo godimo go feta dilo tše di bonagalago.
Go diriša melao ya motheo ya Beibele go ka šireletša boemo bja rena bja tša maphelo. (Diema 14:30; 22:24, 25) Ka mohlala, go kgomarela molao wa Modimo kgahlanong le botagwa go re šireletša malwetšing a bolayago le dikotsing. (Diema 23:20) Jehofa o re dumelela go nwa dinotagi eupša ka go lekanyetša. (Psalme 104:15; 1 Bakorinthe 6:10) Melao ya motheo ya Modimo e re hola ka go re ruta gore re diše ditiro tša rena le menagano ya rena. (Psalme 119:97-100) Lega go le bjalo, Bakriste ba therešo ga ba fo hlompha ditekanyetšo tša Modimo bakeng sa go ikhola. Ba dira bjalo bakeng sa go godiša Jehofa.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bafilipi 3:1-21
3 Sa mafelelo bana bešo, tšwelang pele le thaba Moreneng.+ Go le ngwalela dilo tše di swanago gape ga go ntshwenye, eupša go a le šireletša.2 Phafogelang dimpša,*+ phafogelang badiri ba bobe, phafogelang bao ba kgothaletšago lebollo.*+3 Gobane re ba lebollo la kgonthe,+ ka ge re dira tirelo e kgethwa ka moya wa Modimo,+ re ikgantšha ka Kriste Jesu+ gomme ga re thee kholofelo ya rena dilong tša nama.+4 Ge e ba go na le yo a nago le mabaka a go holofela dilo tša nama, motho yoo ke nna.Ge e ba motho yo mongwe a nagana gore o na le mabaka a go holofela dilo tša nama, nna ke na le ona le go feta.+5 Ke boloditšwe letšatšing la seswai,+ ke le wa lešika la Isiraele, wa moloko wa Benjamini,+ Moheberu yo a tswetšwego ke Baheberu;+ ge e le ka molao ke be ke le Mofarisei;+6 ge e le ka phišego, ke be ke hlomara phuthego;+ ge e le ka toko ya molao, ke be ke itlhatsetše ke se na bosodi.7 Lega go le bjalo, dilo le ge e le dife tšeo e bego e le maruo go nna, ke di tšere e le go loba* ka baka la Kriste.+8 Ee, ruri ke sa dutše ke tšea dilo tšohle e le go loba ka baka la mohola o phalago tšohle wa tsebo ka Kriste Jesu Morena wa ka.+ Ka baka la gagwe ke amogetše go loba dilo tšohle gomme ke di tšea e le maudi+ e le gore ke rue Kriste9 gomme ke hwetšwe ke le boteeng le yena, e sego ka baka la go loka ga ka ka go latela molao,+ eupša ka baka la go loka mo go tlišwago ke go ba le tumelo+ go Kriste—go loka mo go tšwago go Modimo mo go theilwego tumelong.+10 Maikemišetšo a ka ke gore ke tsebe yena le matla a tsogo+ ya gagwe le go ba le kabelo ditlaišegong+ tša gagwe, ke ikgafela lehung la go swana le la gagwe,+11 go bona ge e ba go ka kgonega gore ke fihlelele tsogo ya pele+ ya go tsoga bahung.12 E sego gore ke šetše ke e hweditše goba gore ke šetše ke dirilwe yo a phethagetšego,+ eupša ke phegelela+ go bona ge e ba le nna nka swara+ seo Kriste Jesu a nkgethetšego sona.+13 Bana bešo, ga ke itšee ke šetše ke e swere; eupša se se lego gona ke gore: Ke lebala dilo tša morago+ gomme ke obelela dilo tša pele,+14 ke phegelela pakaneng+ ya go hwetša moputso+ wa pitšo ya godimo+ ya Modimo ka Kriste Jesu.15 Ka gona anke rena bao re godilego moyeng,+ re be ba boemo bjo bja monagano;+ ge e ba monagano wa lena o sekametše mo gongwe ka tsela le ge e le efe, Modimo o tla le utollela boemo bja kgopolo bjo bo lego ka mo godimo.16 Lega go le bjalo, go fihla moo re šetšego re tšwetše pele, anke re tšweleng pele re sepela ka thulaganyo+ ka yona tsela yeo.17 Bana bešo ebang baekiši+ ba ka le le batee gomme le bee mahlo a lena go bao ba sepelago ka tsela yeo e dumelelanago le mohlala wo re le beetšego wona.+18 Gobane go na le ba bantši bao ke bego ke fela ke bolela ka bona gantši eupša bjale ke bolela ka bona ke lla, bona bao ba sepelago e le manaba a kota ya tlhokofatšo ya Kriste.+19 Pheletšo ya bona ke tshenyego,+ modimo wa bona ke mpa ya bona,+ ba ikgantšha ka dilo tšeo ruri di swanetšego go ba leša dihlong+ gomme menagano ya bona e dilong tša lefaseng.+20 Eupša re baagi+ ba legodimong.+ Re letile ka go fagahla+ mophološi wa rena go tšwa moo, e lego Morena Jesu Kriste.+21 O tla bopa lefsa mmele wa rena wo o kokobeditšwego+ gore o swane le mmele wa gagwe wa letago+ a dirišamatla a gagwe a magolo,+ le go dira gore dilo tšohle di ikokobeletše+ yena.


text:
Beibele e Re’ng?
Go direga’ng ge re ehwa?
BATHO BA BANGWE BA DUMELA gore re tšwela pele re phela re le ka sebopego se sengwe, mola ba bangwe ba nagana gore ge o hwile ke gona ge go fedile. Wena o dumela’ng?
SEO BEIBELE E SE BOLELAGO
“Bahu ga ba tsebe selo le gatee.” (Mmoledi 9:5) Ge re ehwa, re kgaotša go ba gona.
SE SENGWE SEO RE ITHUTAGO SONA KA BEIBELENG
Motho wa pele e lego Adama, o ile a boela leroleng ge a ehwa. (Genesi 2:7; 3:19) Ka mo go swanago, batho ka moka bao ba hwago ba boela leroleng.—Mmoledi 3:19, 20.
Batho bao ba hwago ba hunollwa, goba ba lebalelwa dibe tša bona. (Baroma 6:7) Motho ga a sa otlelwa sebe ka morago ga ge a hwile.
Na bahu ba ka phela gape?
O BE O TLA ARABA BJANG?
Ee
Aowa
Mohlomongwe
SEO BEIBELE E SE BOLELAGO
“Go tla ba le tsogo.”—Ditiro 24:15, Phetolelo ya Lefase le Lefsa.
KE ENG SE SENGWE SEO RE KA ITHUTAGO SONA KA BEIBELENG?
Gantši Beibele e bapiša lehu le boroko. (Johane 11:11-14) Modimo a ka tsoša bahu go fo swana le ge re kgona go tsoša motho borokong.—Jobo 14:13-15.
Beibele e bega ka batho ba mmalwa bao ba ilego ba tsošwa, ka go re’alo e re nea motheo o tiilego wa go dumela gore bahu ba tla tsošwa.—1 Dikgoši 17:17-24; Luka 7:11-17; Johane 11:39-44.


text:
TABA YA LETLAKALA LA KA NTLE | BEIBELE E BOLELA KA ENG?
“Re Hweditše Mesia”!
Mo e ka bago nywagakgolo e mene ka morago ga gore go ngwalwe puku ya mafelelo ya Beibele ya karolo ya mangwalo a Seheberu, go ile gwa phethagala boporofeta bja Mika bja mabapi le Mesia: Jesu o ile a belegelwa Betlelehema. Ka morago ga nywaga e ka bago e 30, ka 29 C.E., go ile gwa phethagala karolo ya mathomo ya boporofeta bja Daniele mabapi le go tla ga Mesia. Jesu o ile a kolobetšwa gomme Modimo a mo tlotša ka moya o mokgethwa. Mesia yo e bego e le kgale a letilwe, yena Peu, o ile a fihla ka nako e swanetšego!
Gateetee Jesu o ile a thoma bodiredi bja gagwe, a “tsebatša ditaba tše dibotse tša Mmušo wa Modimo.” (Luke 8:1) Bjalo ka ge go be go porofetilwe, Jesu o ile a ba yo botho, yo bonolo le yo a tlogago a tshwenyega ka ba bangwe. Thuto ya gagwe e be e le e šomago le e lerato, e bile a fodiša “mohuta o mongwe le o mongwe wa bolwetši” bathong, a bontšha gore Modimo o be a na le yena. (Mateo 4:23) Batho ba nywaga ka moka ba be ba kgeregela go Jesu gomme ba phetha ka gore: “Re hweditše Mesia”!—Johane 1:41.
Jesu o ile a bolela e sa le pele gore pejana ga ge Mmušo wa gagwe o ka buša ka mo go feletšego, lefaseng go be go tla ba le dintwa, ditšhišinyego tša lefase le mathata a mangwe a mantši. O ile a kgothaletša bohle gore ba ‘dule ba phakgame.’—Mareka 13:37.
Jesu e be e le motho yo a phethagetšego yo a ilego a dula a ekwa Modimo, eupša o be a na le manaba ao mafelelong a ilego a mmolaya. Ka gona lehu la gagwe e bile sehlabelo seo se phethagetšego sa go re rekollela seo se bego se lahlegetše Adama le Efa, e lego tebelelo ya bophelo bjo bo sa felego Paradeiseng.
Lehu la Jesu le phethagaditše boporofeta, go etša ge go bile bjalo ge Modimo a be a tsoša Jesu e le sebopiwa sa moya ka morago ga matšatši a mararo. Ke moka Jesu o ile a tšwelela go barutiwa ba gagwe ba ka godimo ga 500. Pele ga ge Jesu a rotogela legodimong, o ile a laela balatedi ba gagwe gore ba išetše “batho ba ditšhaba ka moka” ditaba tše dibotse tša mabapi le yena le Mmušo wa gagwe. (Mateo 28:19) Ba ile ba phetha kabelo yeo ka botlalo gakaaka’ng?


text:
MAY 2, 2014
CHILE
Mollo wo o Sentšego Kua Valparaíso, Chile
PUENTE ALTO, Chile—Ka April 13, 2014, mollo wa hlaga wo o bego o gakatšwa ke diphefo tše maatla tše di tšwago Lewatleng la Pacific o ile wa baka tshenyo e kgolo go phatša motse wa Valparaíso kua Chile. Kgabo ya mollo e bolaile batho ba ka bago 15 gomme ya gobatša ba bangwe ba 500. Magae a ka bago 2 900 a sentšwe o šoro gomme batho ba fetago 10 000 ba hudušitšwe lefelong leo.
Ofisi ya lekala ya Dihlatse tša Jehofa ya kua Chile e begile gore monna yo mongwe yo a tšofetšego wa Hlatse o gare ga bao ba hlokofetšego. Go oketša mo, Dihlatse tše ka bago 89 di lahlegetšwe ke magae a tšona. Ba bantši ba bao ba hudušitšwego ba hweditše madulo magaeng a barapedigotee le bona. Gateetee ofisi ya lekala e ile ya hloma komiti ya tlhakodišo yeo e neago thušo go baphologi. Dihlopha tšeo di rulagantšwego di šetše di thomile go hlwekiša lefelong leo. Ge maemo a dumela, ba tla thoma ka mošomo wa go aga lefsa magae a ka bago a 28 a Dihlatse ao a sentšwego ke mollo.
Jason D. Reed e lego seboleledi sa Dihlatse tša Jehofa kua Chile, o boletše gore: “Re kwešitšwe bohloko ke go kwa ka tlaišego ya baagišani ba rena yeo e bakilwego ke mollo wa hlaga. Re nyamišitšwe ke go lahlegelwa ke barapedigotee le rena, le gona re bea bao ba lahlegetšwego ke bagwera goba ditho tša malapa dithapelong tša rena. Re tla tšwela pele re thekga baphologi bao ka ditlabakelo tša tlhakodišo le se sengwe le se sengwe seo se ka ba thušago go lebeletšana le ditlamorago tše bohloko tšeo di bakilwego ke tshenyo.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Ditšhabatšhaba, mogala +1 718 560 5000
Chile: Jason D. Reed, mogala +56 2 2428 2600


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Bakorinthe 3:1-23
3 Ka gona bana bešo, ga se ka kgona go bolela le lena go etša ge ke bolela le batho ba moya,+ eupša ke boletše le lena go etša ge ke bolela le batho ba nama, go etša ge ke bolela le bana+ go Kriste.2 Ke le fepile ka maswi, e sego ka dijo tše di tiilego,+ gobane le be le sešo la tia ka mo go lekanego. Ge e le gabotse, le gona bjale ga se la tia ka mo go lekanego,+3 gobane le sa le ba nama.+ Ka ge go na le lehufa le tshele gare ga lena,+ na ga le ba nama? Ka gona na ga le sepele kamoo batho ba sepelago ka gona?+4 Gobane ge yo mongwe a re: “Nna ke wa Paulo,” eupša yo mongwe a re: “Nna ke wa Apollo,”+ na ga le batho feela?5 Bjale, Apollo ke eng?+ Ee, Paulo ke eng? Ke badiredi+ bao le bilego badumedi ka bona, kamoo Morena a neilego yo mongwe le yo mongwe ka gona.6 Nna ke bjetše,+ Apollo a nošetša,+ eupša Modimo o tšwetše pele a godiša;+7 mo e lego gore yo a bjalago ga se selo+ gaešita le yo a nošetšago, ge e se Modimo yo a godišago.+8 Bjale yo a bjalago le yo a nošetšago ba dira modiro o swanago,+ eupša motho yo mongwe le yo mongwe o tla amogela moputso wa gagwe go ya ka boitapišo bja gagwe.+9 Gobane re bašomigotee le Modimo.+ Lena le tšhemo ya Modimo e lengwago,+ moago wa Modimo.+10 Go ya ka botho bjo bogolo bja Modimo+ bjo ke bo neilwego, ke theile motheo ke le molaodi yo bohlale wa mediro,+ eupša motho yo mongwe o aga godimo ga wona. Eupša anke yo mongwe le yo mongwe a dule a phakgametše kamoo a agago ka gona godimo ga wona.+11 Gobane ga go na motho yo mongwe yo a ka theago motheo+ o mongwe go e na le woo o theilwego, woo e lego Jesu Kriste.+12 Bjale ge e ba motho le ge e le ofe a aga motheong ka gauta, silifera, maswika a bohlokwa, dikota, bjang goba mahlaka,13 gona modiro wa yo mongwe le yo mongwe o tla bonagala seo o lego sona, gobane letšatši le tla o bonagatša, gobane o tla utollwa ka mollo;+ mollo ka bowona o tla hlatsela gore yo mongwe le yo mongwe o agile bjang modirong wa gagwe.14 Ge e ba modiro wa motho wo a agilego godimo ga wona o ka šala,+ o tla hwetša moputso;+15 ge e ba modiro wa motho o ka fsa, o tla loba, eupša yena o tla phologa;+ fela ge e ba go le bjalo, go tla ba bjalo ka ge eka o phologa mollong.+16 Na ga le tsebe gore lena le tempele ya Modimo,+ le gore moya wa Modimo o dula go lena?+17 Ge e ba motho a senya tempele ya Modimo, Modimo o tla mo senya;+ gobane tempele ya Modimo ke e kgethwa+ gomme tempele+ yeo ke lena.+18 A go se be le yo a iphorago. Ge e ba motho le ge e le ofe gare ga lena a nagana gore o bohlale+ tshepedišong ye ya dilo, a e be lešilo, e le gore a be bohlale.+19 Gobane bohlale bja lefase le ke bošilo go Modimo;+ gobane go ngwadilwe gwa thwe: “O tanya ba bohlale maanong a bona.”+20 Gape gwa thwe: “Jehofa o a tseba gore dikeleletšo tša batho ba bohlale ke lefeela.”+21 Ka gona a go se be le motho yo a ikgantšhago ka batho; gobane dilo ka moka ke tša lena,+22 e ka ba Paulo goba Apollo+ goba Kefase goba lefase goba bophelo goba lehu goba dilo tše di lego gona gona bjale goba dilo tše di tlago go tla,+ dilo ka moka ke tša lena;23 lena le ba Kriste;+ Kriste yena ke wa Modimo.+


text:
PHAFOGA! April 2015 | Go Diregile Eng ka Tayo?
Go bonagala batswadi bao ba nyakago go ruta bana ba bona mekgwa e mebotse ba dira seo se sa tlwaelagago. Go tlile bjang gore dilo di fihle boemong bjo?
TABA YA LETLAKALA LA KA NTLE
Go Diregile Eng ka Tayo?
Na taba yeo e boletšwego ka bo-1960 e sa dutše e kgoma tsela yeo batswadi ba godišago bana lehono?
TABA YA LETLAKALA LA KA NTLE
Tayo Yeo e Šomago
Melao ya motheo ya Beibele e mehlano e nea malapa tlhahlo e šomago.
DINAGA LE BATHO
Go Etela Honduras
Ithute go se nene ka setšo sa naga ye ya Bogareng bja Amerika.
THUŠO BAKENG SA LAPA
Kamoo o ka Lebeletšanago le go Lewa ke Bodutu
Go lewa ke bodutu o šoro go kotsi mmeleng go swana le ge motho a kgoga disekerete tše 15 ka letšatši. O ka phema bjang go ikwa eka o lahlilwe le go lewa ke bodutu?
PONO YA BEIBELE
Diphoofolo
Batho ba swanetše go swara diphoofolo bjang?
Na o Šomiša Didirišwa tša Thekinolotši ka Bohlale?
Araba dipotšišo tše nne tše bonolo tša go itlhahloba gore o hwetše karabo.
NA DI HLAMILWE?
Mošomo wa Ditetšwana tša Katse
Ke ka baka la’ng borathutamahlale ba hlama diroboto tšeo di nago le dikwi tšeo ba rego ke ditetšwana tša elektroniki?
Dihlogo tše Dingwe tša Inthaneteng
Ke Eng Seo ke Swanetšego go se Tseba ka Dipapadi tša Elektroniki?
Di ka ba le mehola le ditlamorago tšeo o sa ka go wa nagana ka tšona.
Lebalela ka Bolokologi
O swanetše go swara bjang motho yo a go diretšego phošo?


text:
Dipotšišo tša Beibele di a Arabja
Na lefase leo le se nago bodiidi le a kgonega?
Ngwaga le ngwaga bodiidi bjo bo feteletšego bo bolaya dimilione tša batho ka baka la phepompe le bolwetši. Le ge dikarolo tše dingwe tša lefase di humile kudu, batho ba bantši ba sa phela ka bodiidi bjo bo feteletšego. Beibele e bontšha gore bodiidi ke kgale e le bothata gare ga batho.—Bala Johane 12:8.
Go tla nyakega mmušo wo o bušago lefase ka moka gore bodiidi bo fele. Mmušo woo o tla swanelwa ke go ba le matla a go aba ditšweletšwa tša lefase ka tekatekano gotee le go fediša le dintwa, e lego tšeo di bakago bodiidi kudu. Modimo o holofeditše mmušo o bjalo wo o bušago lefase ka moka.—Bala Daniele 2:44.
Ke mang a ka fedišago bodiidi?
Modimo o kgethile Morwa wa gagwe e lego Jesu gore a buše batho ka moka. (Psalme 2:4-8) Jesu o tla hlakodiša badiidi le go fediša kgatelelo le bošoro.—Bala Psalme 72:8, 12-14.
Ka ge Jesu e le “Kgošana ya Khutšo” yeo go boletšwego ka yona e sa le pele, o tlo tliša khutšo ya lefase le tšhireletšego. Ka gona bohle bao ba lego lefaseng ba tla dula magaeng a bona, ba thabela mošomo o kgotsofatšago le mokhora wa dijo.—Bala Jesaya 9:6, 7; 65:21-23.


text:
CampaignActions
- ${title}
Campaign
A re šomeng mmogo go seketša meetse
DIKELETŠO TŠA GO BOLOKA MEETSE
- Lokiša ntlwana ya boithomelo yeo e dutlago e sego fao e tla senya dilitara tše di ka bago 100 000 tša meetse ka ngwaga.
- Efoga go goga ntlwana ya boithomelo ge go sa hlokege. Lahlela dipampiri tša go mina, dikhunkhwane le ditlakala tše dingwe ka selahlela ditlakaleng go na le ka ntlwaneng ya boithomelo. Nako le nako ge o goga ntlwana ya boithomelo, o šomiša dilitara tše 12 tšameetse.
- Šomiša “meetse a masehla” – meetse ao a šomišitšwego go tšwa dipafong, metšheneng ya go hlatswa le methopong ye mengwe ye e bolokegilego – go ka goga ntlwana ya boithomelo ya gago.
- O se ke wa tlatša kudu goba wa hlatšwa kudu letamo la gago la go thuma.
- Šomiša kgamelo go na le lethompo go hlatswa koloi ya gago. Ge o swanetše go šomiša lethompo, šomiša segaši seo se kgonago go ka tswalega magareng ga go gaša koloi. Go šomiša lethompo la go nošetša go ka šomiša dilitara tše di ka bago 30 tša meetse ka motsotso.
- O seke wa tšhela pente goba dikhemikhale ka tereining.
- Balemi ba swanetše go kgonthišiša gore ba bea dibolaya-dikhunkhwane tša bona tše di nago le mpholo kgole le methopo ya meetse le meedi.
- Difeme di swanetše go hlokomela gore di lokollago mekhuri le dimethale tše dingwe tše bogale ka meetseng a ditšhila.
- Batho ba swanetše go hlokomela go se šomiše dinoka goba mabopo a dinoka bjalo ka thoilete.
source: www.dwa.gov.za
ADVERTISEMENT


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Sakaria 10:1-12
10 “Kgopelang Jehofa pula nakong ya pula+ ya seruthwane,+ yena Jehofa yo a hlomišago maru a dipula tša dikgadima+ le yo a nešetšago batho pula ya matlorotloro+ gomme a medišetša bohle dibjalo mašemong.+2 Ka gobane ge e le medingwana ya lapa*+ e boletše tša bonoge; dinoge tšona di bone dipono tša bofora,+ tša dulela go bolela ditoro tše di se nago mohola gomme tša katanela go homotša batho ka lefeela.+ Ke ka baka leo batho ba tlago go timela go etša mohlape;+ ba tla tlaišega ka gobane go se na modiši.+3 “Bogale bja ka bo tukela badiši+ gomme ke tla sekiša+ baetapele ba gatelelago;+ ka gobane Jehofa wa madira o šeditše mohlape wa gagwe,+ e lego ba ntlo ya Juda gomme o ba dirile gore ba swane le pere+ ya gagwe e hlametšwego ntwa.4 Go bona go tšwa moetapele,+ gwa tšwa mmuši yo e lego mothuši+ le bora bja ntwa;+ go bona go tšwa balaodi ka moka,+ gomme ba ka moka ba tšwa go bona.5 Ba tla etša bagale+ ba gatakelago leraga mekgotheng ba le ntweng.+ Ba tla lwa ka gobane Jehofa o na le bona;+ banamedi ba dipere ba tla welwa ke dihlong.+6 Ke tla matlafatša ba ntlo ya Juda gomme ka phološa ba ntlo ya Josefa.+ Ke tla ba bušetša nageng ya gabo bona ka ge ke tla ba gaugela;+ go tla ba bjalo ka ge eka ga se ka ka ka ba lahla;+ ka ge nna Jehofa ke le Modimo wa bona, ke tla ba kwa.+7 Ba ntlo ya Efuraime ba tla etša bagale+ gomme dipelo tša bona di tla thaba bjalo ka ge eka ba nwele beine.+ Bana ba bona ba tla di bona gomme ba hlalala;+ dipelo tša bona di tla thabela Jehofa.+8 “‘Ke tla ba leletša molodi+ ka ba kgobokanya; ke tla ba lopolla+ gomme ba tla ata go etša mola ba be ba atile.+9 Ke tla ba gaša bjalo ka peu merafong+ gomme ba tla nkgopola ba le dinageng tša kgole;+ ba tla tsošološwa le bana ba bona gomme ba boa.+10 Ke tla ba buša nageng ya Egipita;+ ke tla ba kgoboketša ba etšwa nageng ya Asiria;+ ke tla ba bušetša nageng ya Gileada+ le ya Libanoni gomme naga e ka se ba lekane.+11 Ge lewatle le thiba tsela ya bona,+ ke tla phatša go lona ka okobatša maphoto a lona.+ Ge Noka ya Nile e ba šitiša go tshela ke tla e gopiša.+ Boikgogomošo bja Baasiria bo tla kokobetšwa+ gomme molamo+ wa Egipita wa šuthišwa.+12 Nna Jehofa ke tla ba matlafatša+ gomme ba tla sepela leineng la ka,’+ o re’alo Jehofa.”


text:
Bobulamadibogo bo Matlafatša Tswalano ya Rena le Modimo
“Ke mo gobotse go opelela Modimo wa rena.”—PS. 147:1.
1, 2. (a) Go nagana ka motho yo re mo ratago le go bolela ka yena go ka re kgoma bjang? (Bona seswantšho seo se lego mathomong a sehlogo.) (b) Re tlo ahlaahla dipotšišo dife?
GO NAGANA ka motho yo re mo ratago le go bolela ka yena go matlafatša tswalano ya rena le yena. Go bjalo le ka tswalano ya rena le Jehofa Modimo. Ge Dafida e be e sa le modiši, o ile a fetša mašego a mantši a lebeletše magodimong ao a tletšego dinaledi gomme a naganišiša ka Mmopi wa tšona yo a sa bapišwego le selo. O ngwadile gore: “Ge ke bona magodimo a gago, mediro ya menwana ya gago, kgwedi le dinaledi tšeo o di dirilego, gona motho wa nama le madi ke eng moo o bilego o dula o nagana ka yena, le gona ngwana wa motho wa lefaseng ke eng ge o bile o mo hlokomela?” (Ps. 8:3, 4) Le gona ka morago ga gore moapostola Paulo a bone kamoo morero wa Jehofa o bego o phethagala ka tsela e makatšago go Isiraele ya moya, o ile a re: “A bodiba bja mahumo a Modimo, bohlale le tsebo!”—Baroma 11:17-26, 33.
2 Ge re tšea karolo bodireding, re nagana ka Jehofa le go bolela ka yena. Seo ka bosona se a re matlafatša. Ba bantši bao ba tsenetšego bodiredi bja nako e tletšego ba hweditše gore go tšea karolo ka mo go oketšegilego tirelong ya go bolela ka Mmušo go matlafatša go rata ga bona Modimo. Go sa šetšwe gore ga bjale o tirelong ya nako e tletšego goba o katanela go fihlelela pakane yeo, ipotšiše gore: Bodiredi bja nako e tletšego bo ka matlafatša bjang tswalano ya ka le Jehofa? Ge e ba o le mmulamadibogo, ipotšiše gore: ‘Ke tla thušwa ke’ng gore ke tšwele pele ke le tirelong ye e putsago?’ Ge e ba o se wa tšwa o eba mmulamadibogo, ipotšiše gore: ‘Nka dira diphetogo dife gore ke kgone go ba mmulamadibogo?’ A re ahlaahleng ditsela tšeo ka tšona tirelo ya nako e tletšego e ka matlafatšago tswalano ya rena le Modimo.
TIRELO YA NAKO E TLETŠEGO LE TSWALANO YA RENA LE MODIMO
3. Ge re le bodireding, go bolela ka ditšhegofatšo tša nakong e tlago tša Mmušo go re kgoma bjang?
3 Go bolela ka ditšhegofatšo tša Mmušo wa Modimo le ba bangwe go re batametša kgauswi le Jehofa. Ke lengwalo lefe leo o ratago go le diriša ge o eya ka ntlo le ntlo? Na o rata Psalme 37:10, 11; Daniele 2:44; Johane 5:28, 29; goba Kutollo 21:3, 4? Nako e nngwe le e nngwe ge re bolela le ba bangwe ka dikholofetšo tše di lego mangwalong a, re ikgopotša gore ka kgonthe Modimo wa rena yo lerato ke monei wa “mpho e nngwe le e nngwe e botse le neo e nngwe le e nngwe e phethagetšego.” Seo se re batametša kgauswi le yena.—Jak. 1:17.
4. Ke ka baka la’ng go bona boemo bjo bo nyamišago bja moya bja batho ba bangwe go dira gore re tšeele godimo kudu botho bja Modimo?
4 Go bona boemo bjo bo nyamišago bja moya bja bao re ba botšago ditaba tše dibotse go dira gore re tšeele therešo godimo kudu. Batho ba lefase ga ba na tlhahlo yeo e ka botwago yeo e ka ba thušago go atlega le go hwetša lethabo. Ba bantši ba tshwenyegile ka bokamoso e bile ga ba na kholofelo. Ba tsoma morero wa bophelo. Gaešita le bontši bja bao e lego badumedi ga ba tsebe mangwalo gakaalo. Ba itshwanela le batho ba Ninife ya bogologolo. (Bala Jona 4:11.) Ge re tšea karolo ka mo go oketšegilego bodireding, re thoma go bona gabotse phapano magareng ga boemo bja moya bja bao re bolelago le bona tšhemong le bja batho ba Jehofa. (Jes. 65:13) Re gopotšwa botho bja Jehofa ka ge a sa fo re nea dinyakwa tša rena tša moya; o laletša bohle gore ba tle ba lapološwe moyeng le go ba le kholofelo ya kgonthe.—Kut. 22:17.
5. Go thuša ba bangwe moyeng go dira gore re ikwe bjang ka mathata a rena?
5 Go thuša ba bangwe moyeng go dira gore re se imelwe ke mathata a rena. Trisha yo e lego mmulamadibogo wa ka mehla, o ile a lemoga ntlha yeo ge batswadi ba gagwe ba be ba hlalana. O re: “Ga se ka ka ka kwa bohloko bja mohuta wo bophelong bja ka.” Ka letšatši le lengwe ge a be a nyamile gomme a sa nyake go ya felo, o ile a ya go swara thuto ya Beibele le bana ba bararo bao ba bego ba na le mathata ka gae. Tatago bona o be a ba tlogetše gomme mogolo’a bona a ba tlaiša. Trisha o re: “Bothata goba kgateletšego le ge e le efe yeo ke bego ke na le yona e be e se selo ge ke ipapetša le bona. Ge re dutše re ithuta, ba be ba ntebeletše ka mahlwana a bona e bile ba segasega ba thabile. Bana bao e be e le mpho e tšwago go Jehofa, kudukudu letšatšing leo.”
6, 7. (a) Tumelo ya rena e matlafala bjang ge re ruta ba bangwe ditherešo tša Beibele? (b) Re ikwa bjang ka bohlale bja Modimo ge re bona barutwana ba Beibele ba kaonefatša maphelo a bona ka go diriša melao ya motheo ya Mangwalo?
6 Go ruta ba bangwe ditherešo tša Beibele go matlafatša tumelo ya rena. Moapostola Paulo o ngwadile ka Bajuda ba bangwe ba mehleng ya gagwe bao ba bego ba sa dire seo ba bego ba se ruta gore: “Na wena o rutago yo mongwe, ga o ithute?” (Baroma 2:21) Ruri babulamadibogo lehono ba fapana le Bajuda bao! Ba na le dibaka tše dintši tša go ruta ba bangwe therešo le go swara dithuto tša Beibele. E le gore ba dire seo ka katlego, ba swanetše go lokišeletša thuto e nngwe le e nngwe, mohlomongwe ba dire le nyakišišo gore ba kgone go araba dipotšišo tšhemong. Mmulamadibogo yo a bitšwago Janeen o re: “Nako le nako ge ke ruta ba bangwe ditherešo, ke ikwa eka ditherešo tše di tsema medu monaganong le pelong ya ka. Ka baka leo, tumelo ya ka ga se ya ema felo gotee eupša e a gola.”
7 Go bona barutwana ba Beibele ba kaonefatša maphelo a bona ka go diriša melao ya motheo ya Beibele go dira gore re tšeele godimo kudu bohlale bja Modimo. (Jes. 48:17, 18) Seo se re thuša gore re ikemišetše le go feta go tšwela pele re diriša melao yeo ya motheo maphelong a rena. Mmulamadibogo yo mongwe yo a bitšwago Adrianna, o re: “Ge batho ba ithekga ka bohlale bja bona, maphelo a bona e ba tlhakatlhakano feela. Eupša ge ba thoma go ithekga ka bohlale bja Jehofa, gateetee go ba le diphetogo.” Ka mo go swanago, Phil o re: “O bona kamoo Jehofa a kgonago go fetoša batho bao ba paletšwego ke go iphetoša.”
8. Go šoma tšhemo le bana babo rena ba beago mohlala go re kgoma bjang?
8 Go šoma tšhemo le bana babo rena ba beago mohlala go re matlafatša moyeng. (Die. 13:20) Babulamadibogo ba bantši ba fetša nako e ntši bodireding ba na le baebangedigotee. Seo se ba nea dibaka tše di oketšegilego tša go ‘kgothatšana.’ (Baroma 1:12; bala Diema 27:17) Mmulamadibogo yo a bitšwago Lisa o re: “Mošomong go tletše moya wa phadišano le mona. Letšatši le letšatši o kwa lesebo le maroga. Yo mongwe le yo mongwe o lwela maemo mošomong. Ka dinako tše dingwe o a kwerwa ka baka la ge o le Mokriste. Lega go le bjalo, go šoma le Bakristegotee bodireding go tloga go aga. Mafelelong a letšatši, ke boa gae ke lapologile go sa šetšwe gore ke lapile gakaakang.”
9. Ge balekane e le babulamadibogo, seo se kgoma bjang thapo ya melogo e meraro ya lenyalo?
9 Balekane bao e lego babulamadibogo ba tiiša thapo ya melogo e meraro ya lenyalo. (Mmo. 4:12) Madeline yo a bulago madibogo le monna wa gagwe o re: “Nna le monna wa ka re fetša nako e ntši re boledišana ka diphihlelo tša tšhemong goba re bolela ka ntlha yeo re ka e dirišago bodireding yeo re e hweditšego mmalong wa rena wa Beibele. Ngwaga o mongwe le mongwe woo re bulago madibogo gotee, re batamelana le go feta.” Ka mo go swanago Trisha o re: “Ka ge bobedi bja rena re sa nyake go tsena dikolotong, ga re ke re elwa ka tšhelete. Ka ge re na le lenaneo le le swanago la tirelo, re sepela gotee ge re eya maetong a go boela le dithutong tša Beibele gomme seo se re thuša go gola moyeng le go matlafatša lenyalo la rena.”
10. Ge re etiša Mmušo pele e bile re bona thekgo ya Modimo, go bota ga rena Jehofa go kgomega bjang?
10 Re bota Jehofa ka mo go oketšegilego ge re etiša pele dikgahlego tša Mmušo, re bona thekgo ya gagwe le ge re bona a araba dithapelo tša rena. Go fihla bokgoleng bjo itšego, seo se direga go Bakriste ka moka ba botegago. Eupša bao ba lego tirelong ya nako e tletšego ba lemoga gore go ithekga ka Jehofa go ba thuša gore ba se tlogele bobulamadibogo. (Bala Mateo 6:30-34.) Curt, yo e lego mmulamadibogo e bile e lego mothuši wa molebeledi wa tikologo o ile a dumela go etela phuthego yeo e lego bokgole bja diiri tše pedi le seripa go tloga mo a dulago gona. Yena le mosadi wa gagwe yoo le yena e lego mmulamadibogo, ba be ba na le peterole ka koloing yeo e bego e ka ba iša phuthegong yeo eupša ba ka se kgone go boa, gomme o be a tla hwetša mogolo wa gagwe ka morago ga beke. Curt o re: “Ke ile ka thoma go ipotšiša ge e ba ke be ke dirile phetho e nepagetšego.” Ka morago ga go rapela, ba ile ba phetha ka gore ba tla amogela kabelo yeo, ba kgodišegile gore Modimo o tla ba nea dinyakwa tša bona. Ge ba le kgauswi le go tloga, kgaetšedi yo mongwe o ile a ba leletša gomme a ba botša gore o ba swaretše mpho. E be e le tšhelete e lekanago tlwaa gore ba kgone go ya phuthegong yeo le go boa. Curt o re: “Ge o eba le diphihlelo tše bjalo kgafetšakgafetša, go bonolo gore o bone thekgo ya Jehofa.”
11. Le ge babulamadibogo ba lebeletšana le mathata, na ba hwetša ditšhegofatšo?
11 Ee, babulamadibogo ba hweditše gore ge ba šoma ka thata tirelong ya Jehofa le go hlagolela tswalano ya kgauswi le yena, ba ‘fihlelelwa’ ke ditšhegofatšo tše dintši kudu. (Doit. 28:2) Eupša bobulamadibogo bo na le ditlhohlo tša bjona. Bahlanka ka moka ba Modimo ba lebeletšana le mathata ao a bakilwego ke borabele bja Adama. Le ge babulamadibogo ba bangwe ba ile ba swanelwa ke go kgaotša tirelo ya bona ka nakwana, gantši tše dingwe tša ditlhohlo tša tirelo ye ba ka lebeletšana le tšona goba ba di phema. Ke’ng seo se ka thušago babulamadibogo gore ba dule ba thabela tokelo ya bona ya tirelo?
DULA TIRELONG YA NAKO E TLETŠEGO
12, 13. (a) Mmulamadibogo o swanetše go dira’ng ge e ba a thatafalelwa ke go fihlelela diiri tša gagwe? (b) Ke ka baka la’ng go le bohlokwa gore mmulamadibogo a bale Beibele letšatši le letšatši, a be le thuto ya motho ka noši le go naganišiša?
12 Babulamadibogo ba bantši ba dula ba swaregile. Ka ge go ka ba thata gore ba dire dilo ka moka, go bohlokwa gore ba be le thulaganyo. (1 Bakor. 14:33, 40) Ge e ba mmulamadibogo a thatafalelwa ke go fihlelela diiri tša gagwe, go ka nyakega gore a lekole lefsa kamoo a dirišago nako ya gagwe. (Baef. 5:15, 16) A ka ipotšiša gore: ‘Ge e le gabotse ke diriša nako e kae ke ithabiša le go itapološa? Na ke swanetše go itaya kutšwanyana? Na nka beakanya nako ya ka ya mošomo wa boiphedišo?’ Mokriste yo mongwe le yo mongwe a ka dumela gore go bonolo gore motho a dire dilo tšeo a bego a sa di rulaganya; ka gona bao ba lego tirelong ya nako e tletšego ba swanetše go hlahloba lenaneo la bona kgafetšakgafetša gomme ba bone moo ba ka lokišago gona.
13 Mmulamadibogo yo mongwe le yo mongwe o swanetše go bala Beibele letšatši le letšatši, a be le thuto ya motho ka noši le go naganišiša. Ka go re’alo, mmulamadibogo o swanetše go itaya gore dilo tšeo di sego bohlokwa di se ke tša mo jela nako ya go dira dilo tša bohlokwa. (Bafil. 1:10) Ka mohlala, nagana ka mmulamadibogo a boa gae ka morago ga go fetša letšatši ka moka bodireding. O rulagantše go diriša mantšiboa ao go lokišeletša diboka tše di tlago. Eupša o thoma pele ka go bala lengwalo leo a le rometšwego. Ke moka o bula khomphutha gore a bale di e-mail le go di araba. Ge a sa le Inthaneteng, o tsena Wepesaeteng e itšego go bona ge e ba theko ya selo seo a se nyakago e theogile. Ge a re phaphara, diiri tše pedi di fedile a se a hlwa a ithuta seo a bego a rulagantše go ithuta sona mantšiboeng ao. Ke ka baka la’ng seo e le bothata? Boradipapadi bao ba nago le bokgoni ba swanetše go hlokomela mebele ya bona ge e ba ba nyaka go dula ba le bjalo bophelo ka moka. Ka mo go swanago, babulamadibogo ba swanetše go ba le lenaneo la ka mehla la thuto ya motho ka noši leo le tla ba matlafatšago moyeng gore ba tšwele pele ba le bodireding bja nako e tletšego.—1 Tim. 4:16.
14, 15. (a) Ke ka baka la’ng babulamadibogo ba swanetše go phela bophelo bjo bonolo? (b) Ke’ng seo mmulamadibogo a swanetšego go se dira ge a na le mathata?
14 Babulamadibogo bao ba atlegago ba katanela go phela maphelo a bonolo. Jesu o kgothaleditše barutiwa ba gagwe gore ba be le leihlo le le lokilego. (Mat. 6:22) O ile a phela bophelo bjo bonolo gore a kgone go phetha bodiredi bja gagwe ntle le tšhitišo. Ke ka baka leo a ilego a re: “Diphukubje di na le melete le dinonyana tša legodimo di na le dihlaga, eupša Morwa wa motho ga a na mo a ka latšago hlogo ya gagwe gona.” (Mat. 8:20) Mmulamadibogo yo a nyakago go ithuta mohlaleng wa Jesu o swanetše go gopola gore ge a ka ba le dilo tše dintši tše di bonagalago, ke moo go tla nyakegago gore a di hlokomele, a di lokiše goba a reke tše dingwe ge di senyega.
15 Babulamadibogo ba a lemoga gore ga se ba hwetša tokelo ye ya tirelo ka gobane ba le kaone go feta ba bangwe. Go e na le moo, mpho goba tokelo le ge e le efe ya tirelo yeo re ka bago re na le yona re e neilwe ka baka la botho bjo bogolo bja Modimo. Ka gona, e le gore o tšwele pele o le mmulamadibogo, o swanetše go ithekga ka Jehofa. (Bafil. 4:13) Mathata ona a tla ba gona. (Ps. 34:19) Ge go eba bjalo, babulamadibogo ba swanetše go tsoma tlhahlo go Jehofa gomme ba mo dumelele gore a ba thuše, go e na le gore ba kitimele go tlogela tirelo ya bona. (Bala Psalme 37:5.) Ge ba bona thušo e lerato ya Modimo, ba tla mmatamela kudu ka ge e le Tatago bona yo lerato wa legodimong.—Jes. 41:10.
NA O KA TŠEA BOBULAMADIBOGO?
16. Ke’ng seo o swanetšego go se dira ge o nyaka go ba mmulamadibogo?
16 Ge e ba o nyaka ditšhegofatšo tšeo di thabelwago ke bao ba lego tirelong ya nako e tletšego, botša Jehofa. (1 Joh. 5:14, 15) Boledišana le bao ga bjale e lego babulamadibogo. Ipeele dipakane tšeo di tlago go go thuša go ba mmulamadibogo. Keith le Erika ba dirile sona seo. Ba be ba šoma, gomme go swana le banyalani ba bangwe bao ba lekanago le bona, ba itše go nyalana ba reka ntlo le koloi e mpsha. Ba re: “Re be re nagana gore dilo tše di tla re kgotsofatša—eupša re be re iphora.” Ge Keith a be a felelwa ke mošomo, o ile a tšea bobulamadibogo bja go thuša. O re: “Bobulamadibogo bo ile bja nkgopotša lethabo leo le tlišwago ke go ba bodireding.” Ba ile ba gwerana le banyalani ba babulamadibogo bao ba ilego ba ba thuša go bona lethabo leo le tlišwago ke go phela bophelo bjo bonolo le go bula madibogo. Ke’ng seo Keith le Erika ba ilego ba se dira? Ba re: “Re ile ra ngwala lelokelelo la dipakane tša moya, ra le kgomaretša setšidifatšing gomme ra swaya pakane e nngwe le e nngwe yeo re bego re e fihlelela.” Ge nako e dutše e eya, ba ile ba ba babulamadibogo.
17. Ke ka baka la’ng e le gabohlale gore o dire diphetogo lenaneong la gago goba tseleng yeo o phelago ka yona gore o be mmulamadibogo?
17 Na o ka tšea bobulamadibogo? Ge e ba o ka se kgone go ba mmulamadibogo gona bjale, dira sohle seo o ka se kgonago gore o batamelane le Jehofa ka go tšea karolo ka botlalo bodireding. Ka morago ga go rapela le go naganišiša, o ka hwetša gore go dira diphetogo lenaneong la gago le tseleng yeo o phelago ka yona go ka go thuša gore o bule madibogo. Ge e ba o ka kgona go bula madibogo, ditšhegofatšo tšeo o tlago go di hwetša di tla feta kgole boikgafo bjo o tla bago o bo dirile. O tla kgotsofatšwa kudu ke go etiša pele dikgahlego tša Mmušo go e na le go etiša tša gago. (Mat. 6:33) O tla hwetša lethabo le legolo leo le tlišwago ke go fa. Go feta moo, o tla ba le dibaka tše di oketšegilego tša go naganišiša ka Jehofa le go bolela ka yena gomme seo sa dira gore o mo rate kudu le go mo thabiša.